Banjir besar: Kerosakan infrastruktur awam dan milik JPS berjumlah RM640 juta

KUALA LUMPUR, 16 Mac- Banjir besar yang berlaku di beberapa negeri pada penghujung 2021 dan awal 2022 lalu telah merosakkan infrastruktur awam serta kemudahan milik Jabatan Pengairan dan Saliran (JPS) dianggarkan berjumlah RM640 juta.Timbalan Menteri Alam Sekitar dan Air, Datuk Mansor Othman, berkata kementeriannya telah menyelaras semula peruntukan dalaman sedia ada bagi memastikan kerja-kerja pasca banjir dapat segera dilaksanakan."Untuk memastikan kerja pascabanjir dapat dilaksanakan dengan segera, Kementerian Alam Sekitar dan Air (KASA) menyelaras semula peruntukan dalaman sedia ada bagi kerja pembaikan demi mengurangkan impak banjir di seluruh negara."Bagi kawasan yang terjejas akibat banjir yang memerlukan penyelesaian secara menyeluruh, kementerian akan memohon peruntukan jangka panjang melalui Rancangan Malaysia Lima Tahun," katanya."Langkah-langkah ini diambil supaya setiap pendekatan struktur dan bukan struktur bagi menangani masalah banjir dapat dilaksanakan dengan mengambil kira faktor perubahan iklim dalam peringkat perancangan, reka bentuk dan pelaksanaan projek-projek melibatkan sektor air dan infrastruktur. perincian ini bagi jangka masa pendek dan jangka masa panjang telah diumumkan oleh KASA dalam mesyuarat khas parlimen berkaitan banjir dan pasca banjir, penyelarasan bantuan dan perancangan jangka panjang pengurusan bencana banjir pada 20 Januari 2022,"katanya.

(Timbalan Menteri Alam Sekitar dan Air, Datuk Mansor Othman pada sesi jawab lisan di Dewan Rakyat, hari ini)

Beliau berkata, Jemaah Menteri juga telah memutuskan untuk meningkatkan dan menyegerakan projek tebatan banjir dengan tambahan perbelanjaan 15 bilion ringgit, bagi tempoh 2023 sehingga 2030.Katanya, ia mengambil kira fenomena banjir ketika Monsun Timur Laut 2021/2022 yang serius hingga mengakibatkan kehilangan nyawa dan kerosakan harta benda.Januari lalu, Ketua Perangkawan - Datuk Seri Dr Mohd Uzir Mahidin memaklumkan, banjir melanda 11 negeri di Malaysia dalam tempoh tersebut, merekodkan kerugian 6.1 bilion ringgit, bersamaan 0.40 peratus berbanding Keluaran Dalam Negara Kasar,(KDNK). Beliau menjawab soalan asal Nga Kor Ming (PH-Teluk Intan) mengenai kerugian akibat banjir besar hujung tahun lalu.Sementara itu, beliau berkata, kelemahan sistem ramalan hujan dan banjir yang tidak terperinci adalah antara faktor kegagalan pemakluman awal kepada orang ramai mengenai risiko banjir di ibu negara minggu lalu menyebabkan ribuan kenderaan ditenggelami air. "Sistem ramalan hujan dan banjir sedia ada tidak dapat menunjukkan lokasi hujan dengan tepat dan terperinci, sekali gus menyukarkan ramalan dan amaran banjir dibuat lebih awal."Berkenaan sistem amaran yang perlu diberi lebih awal kepada penduduk, memang betul kita tidak dapat memberikan lokasi tepat di mana ia (hujan) akan berlaku."Kita boleh beri amaran satu atau dua hari lebih awal tapi tak boleh nak perincikan kawasan di mana ia akan berlaku. Ini jadi isu besar."Contohnya, seperti banjir di Kuala Lumpur, baru-baru ini. Hujan berlaku di lembangan Sungai Bunus, tapi amaran awal yang kita keluarkan tidak perincikan ia akan datang di Sungai Bunus. Itu kita akui," katanya ketika sesi jawab lisan di Dewan Rakyat, hari ini.Beliau menjawab soalan tambahan Nga Kor Ming (PH-Teluk Intan) yang bertanya mengapa Pusat Ramalan dan Amaran Banjir Negara (PRABN) tidak digunakan bagi memberi amaran awal kepada orang awam di Kuala Lumpur mengenai risiko banjir, sekali gus membolehkan kenderaan dipindahkan ke lokasi selamat.Sehubungan itu, katanya, Jabatan Meteorologi (METMalaysia), Jabatan Pengairan dan Saliran (JPS) dan Institut Penyelidikan Air Kebangsaan (NAHRIM) sedang merangka dan menambah baik sistem baharu bagi mengatasi isu berkenaan.


Isu kedudukan Jakim, hutang 1MDB tumpuan Dewan Rakyat hari ini

KUALA LUMPUR, 17 Mac- Isu berkaitan kedudukan Jabatan Kemajuan Islam Malaysia (Jakim) yang dikatakan diletak di bawah Majlis Raja-Raja serta jumlah bayaran balik hutang 1Malaysia Development Berhad (1MDB) dan SRC International Sdn Bhd (SRC) oleh kerajaan, antara tumpuan persidangan Dewan Rakyat hari ini.Menurut Aturan Urusan Mesyuarat dalam laman sesawang Parlimen, soalan berkaitan kedudukan Jakim itu diajukan Abdul Latif Abdul Rahman (Pas-Kuala Krai) pada Waktu Pertanyaan Menteri yang mahu Perdana Menteri menjelaskan sama ada benar Jakim kini diletakkan di bawah Majlis Raja-Raja sepertimana dilaporkan di dalam media.Turut tersenarai, soalan M Karupaiya (PH-Padang Serai) kepada Menteri Kewangan berkaitan jumlah yang dijelaskan oleh kerajaan untuk membayar balik hutang berkaitan 1MDB dan SRC International serta sumber kewangan yang digunakan.Karupaiya juga ingin tahu mengenai jumlah nilai daripada setiap sumber berkenaan dan pembayaran itu dibuat atas nama siapa serta jumlah baki yang masih rakyat Malaysia berhutang.

(Isu kedudukan Jakim yang dikatakan diletak di bawah Majlis Raja-Raja serta jumlahbayaran balik hutang 1MDB dan SRC International Sdn Bhd, antara tumpuan persidangan Dewan Rakyat hari ini)

Pada sesi soal jawab pula, Datuk Rubiah Wang (GPS-Kota Samarahan) meminta Menteri Perdagangan Dalam Negeri dan Hal Ehwal Pengguna menyatakan sama ada terdapat cadangan untuk mengekalkan Program Jualan Keluarga Malaysia khasnya, ketika musim perayaan di seluruh negara.Selain itu, isu pengangguran belia (kategori umur 15-24 tahun) akan diajukan Datuk Seri Anwar Ibrahim (PH-Port Dickson) yang meminta Menteri Sumber Manusia menjelaskan langkah segera kerajaan dalam menangani masalah itu yang kini berada pada tahap 13.7 peratus menurut perangkaan Tenaga Buruh Malaysia November 2021.Datuk Seri Azalina Othman Said (BN-Pengerang) pula bertanyakan Menteri Dalam Negeri sama ada terdapat kematian dalam tahanan imigresen dalam tempoh lima tahun lepas dan langkah-langkah untuk menyiasat serta mencegah kejadian itu.Selesai sesi tersebut, persidangan akan bersambung dengan sesi menggulung perbahasan Usul Menjunjung Kasih Titah Diraja melibatkan tiga lagi kementerian didahului dengan Kementerian Komunikasi dan Multimedia.Dewan Rakyat bersidang hingga 24 Mac ini. - BERNAMA


MDA diarah terus buat pemantauan pastikan kit RTK-Antigen berkualiti

KUALA LUMPUR, 16 Mac- Pihak Berkuasa Peranti Perubatan-MDA telah diarahkan untuk memantau dan mengaudit semua Kit Ujian Pantas (RTK-Antigen) yang telah diluluskan. bagi memastikan kit berkenaan berkualiti dan berkesan seperti dokumen dalam permohonan dibuat pemegang lesen.Timbalan Menteri Kesihatan, Datuk Dr Noor Azmi Ghazali berkata demikian susulan terdapat aduan yang mempersoalkan ketepatan ujian berkenaan.Tambah beliau lagi seiring dengan negara beralih ke fasa endemik penggunaan RTK-Antigen lebih sesuai seperti juga diamalkan negara luar termasuk Amerika Syraikat dan United Kingdom yang tidak lagi bergantung kepada ujian RT-PCR.Ujarnya kos RT-PCR lebih tinggi kerana memerlukan golongan pakar dan keperluan makmal."Dalam negara sedabf beralih ke fasa peralihan endemik kita sepatutnyaa tidak bergantung kepada RT-PCR kerana ia seharusnya hanya perlu diguna untuk pengembara."Protokol kita ditumpukan kepada yang bergejala dan guna guna ujian kendiri. Kaedah ini lebih pantas supaya individu asingkan diri lebih awal berdasarkan ujian kendiri ini," katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat pada Rabu.Katanya, MDA dan Kementerian Perdagangan Dalam Negeri dan Hal Ehwal Pengguna (KPDNHEP) juga akan terus bekerjasama agar tiada pihak mengambil kesempatan berhubung harga RTK-Antigen kerana permintaan yang tinggi.

(Seiring dengan negara beralih ke fasa endemik penggunaan RTK-Antigen lebih sesuai seperti juga diamalkan negara luar seperti Amerika Syraikat dan United Kingdom yang tidak lagi bergantung kepada ujian RT-PCR/Gambar fail)

Sementara itu, mmetik laporan Bernama, Noor Azmi berkata, seramai 25,122 bekas pesakit Covid-19 yang sembuh dan discaj dari hospital kerajaan diberi janji temu untuk rawatan susulan di fasiliti kesihatan setakat Februari lepas, kata Timbalan Menteri Kesihatan, Datuk Dr Noor Azmi Ghazali.Berdasarkan pemantauan, beliau berkata, terdapat lima gejala utama kesan jangka panjang Covid-19 atau Long Covid iaitu kelesuan (75.1 peratus), sesak nafas apabila melakukan aktiviti tertentu (63.1 peratus), batuk (14 peratus), kesukaran tidur (8.6 peratus) dan keresahan (3.8 peratus)."Perkhidmatan rehabilitasi susulan juga terdapat di 41 fasiliti Perubatan Rehabilitasi yang memberikan perkhidmatan kepada pesakit ‘Long Covid’ iaitu di 32 hospital kerajaan, tiga hospital universiti, empat hospital swasta dan satu Pusat Rehabilitasi Kementerian Sumber Manusia."Perkhidmatan respiratori komprehensif yang khusus kepada pesakit Long Covid juga dilaksanakan di 21 hospital kerajaan seluruh negara. Sehingga kini, seramai hampir 15,564 pesakit Covid-19 kategori empat dan lima yang didiscaj dari hospital telah dirujuk bagi perkhidmatan khusus ini,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat pada Rabu.Dalam pada itu, Dr Noor Azmi yang juga Pengerusi Jawatankuasa Bertindak Imunisasi Covid-19 Kanak-Kanak (CITF-C) memaklumkan 1,180,323 (33.2 peratus) kanak-kanak berumur lima hingga bawah 12 tahun telah mendapatkan dos pertama vaksin hingga Isnin.Beliau merayu agar ibu bapa serta penjaga menghantar anak-anak mendapatkan vaksin di pusat pemberian vaksin berhampiran terutamanya sebelum memulakan sesi persekolahan bagi melindungi golongan itu daripada jangkitan teruk Covid-19.


Model pengurusan bencana Indonesia, Filipina, penanda aras penstrukturan semula NADMA

KUALA LUMPUR, 16 Mac- Agensi Pengurusan Bencana Negara (NADMA) menggunapakai model pengurusan bencana dilaksana beberapa negara, antaranya Indonesia dan Filipina sebagai penanda aras dalam membuat penstrukturan semula organisasinya.Timbalan Menteri di Jabatan Perdana Menteri (Tugas-Tugas Khas) - Datuk Mastura Mohd Yazid memaklumkan, langkah pengukuhan pengurusan bencana negara wajar mengambil kira praktikaliti di negara lain, yang mempunyai mekanisme pengurusan bencana hampir sama."Ini termasuk karakteristik masyarakat pelbagai budaya dan agama, risiko bencana dan tahap kompetensi serta teknologi pengurusan bencana."Berikut adalah perbandingan perjawatan 'National Disaster Management Office' (NDMO) di negara-negara ASEAN, Badan Nasional Penanggulangan Bencana di Indonesia misalnya mempunyai 630 kakitangan, tidak termasuk 33 cawangan di provinsi dan 12 cawangan daerah." 'National Disaster Risk Reduction and Management Council' (NDRRMC) di Filipina pula memiliki 900 pegawai sokongan," " katanya menjawab soalan tambahan Datuk Seri Hasan Arifin (BN-Rompin) berhubung perkara itu di Dewan Rakyat hari ini.

(Timbalan Menteri di Jabatan Perdana Menteri (Tugas-Tugas Khas) - Datuk Mastura Mohd Yazid menjawab soalan tambahan Datuk Seri Hasan Arifin (BN-Rompin) di Dewan Rakyat hari ini)

Beliau berkata model tadbir urus pengurusan bencana di bawah satu agensi peneraju telah menjadi amalan kebanyakan negara, dengan 140 negara ketika ini mempunyai agensi bencana masing-masing, menurut 'United Nations Office for Disaster Risk Reduction'.Namun begitu, Mastura berkata Malaysia semakin jauh ketinggalan dibandingkan banyak negara lain melibatkan aspek bilangan pegawai, pakar dan pegawai berpengalaman dalam NADMA.Katanya, struktur organisasi NADMA yang hanya memiliki 94 perjawatan serta tidak mempunyai kakitangan di peringkat negeri dan daerah telah menyukarkan koordinasi dan penyampaian maklumat secara terus dengan agensi-agensi di lapangan.Untuk itu, katanya, Jemaah Menteri pada Disember lalu memutuskan supaya struktur NADMA diteliti semula bagi memperkukuh peranannya sebagai peneraju pengurusan bencana negara. Katanya, Perdana Menteri juga telah beberapa kali menyuarakan keperluan agar agensi itu diwujudkan di negeri dan daerah."Pasukan dan mekanisme serta perundangan yang kuat juga harus ada dalam memastikan supaya semua dasar pewartaan dan undang-undang membabitkan pengurusan bencana tidak saling bercanggah dan demi mengelak pertikaian perundangan seterusnya," katanya.


Kerajaan benarkan pengeluaran khas KWSP RM10,000

PUTRAJAYA, 16 Mac- Kerajaan bersetuju membenarkan pengeluaran khas Kumpulan Wang Simpanan Pekerja (KWSP) sebanyak RM10,000.  Perdana Menteri, Datuk Seri Ismail Sabri Yaakob ketika mengumumkannya berkata, pengeluaran khas tersebut merupakan jalan tengah dalam mengimbangi antara keperluan mendesak hari ini dan simpanan masa hadapan rakyat. "Berdasarkan dapatan kajian dan penelitian secara menyeluruh dalam fasa pemulihan selepas pandemik ini, ada dalam kalangan Keluarga Malaysia yang masih terkesan dari segi ekonomi, hilang pendapatan dan sedang membina semula kehidupan.Kerajaan mendengar, mengkaji dan meneliti permintaan daripada semua pihak untuk mengeluarkan caruman KWSP, justeru pada hari ini kerajaan bersetuju membenarkan pengeluaran khas KWSP sebanyak RM10,000," katanya dalam sidang media khas di Putrajaya.

Beliau turut menyeru pencarum supaya membuat pertimbangan sewajarnya sebelum melakukan pengeluaran demi masa depan. "Walaupun kerajaan memberi kebenaran untuk pengeluaran khas KWSP ini, namun saya merayu kepada para pencarum supaya mengekalkan simpanan mereka kecuali keadaan benar-benar mendesak," katanya lagi. Kerajaan sebelum ini membenarkan pengeluaran caruman KWSP melalui tiga skim iaitu i-Lestari, i-Sinar dan i-Citra berjumlah RM101 bilion melibatkan 7.34 juta pencarum sejak pandemik COVID-19 melanda negara dua tahun lalu.


ATM harap peruntukan tambahan susulan pembukaan sempadan

KOTA TINGGI, 15 Mac- Angkatan Tentera Malaysia (ATM) berharap kerajaan dapat memberikan peruntukan tambahan bagi memperkasakan sempadan darat dan maritim negara susulan pembukaan sempadan negara bermula 1 April.Panglima ATM Jeneral Tan Sri Affendi Buang berkata, kemasukan pendatang tanpa izin ke negara ini dijangka meningkat berikutan pembukaan sempadan, justeru, pembelian aset berteknologi tinggi dilihat dapat memperkasakan kawalan serta pengawasan secara lebih efisien dan efektif.Beliau berkata aset berteknologi tinggi itu antaranya melibatkan peralatan seperti binokular jarak jauh, binokular penglihatan malam dan keperluan penambahan sistem radar bagi memantau aktiviti kemasukan pendatang tanpa izin dan penyeludupan.“Besarlah harapan saya agar peruntukan pertahanan negara dapat memberikan lebih peruntukan bagi pemerkasaan sempadan daratan dan maritim negara terutamanya dari segi perolehan aset dan logistik.“Ia adalah satu pelaburan jangka panjang yang sangat berbaloi kerana pencerobohan pendatang tanpa izin ini sentiasa ada dan perlu ditangani setiap masa,” katanya pada sidang media selepas lawatan sempena Op Benteng Khas Siri Dua di KD Sultan Ismail Pangkalan Tentera Laut Diraja Malaysia, Tanjung Pengelih, hari ini.Beliau berkata demikian ketika diminta mengulas mengenai persediaan ATM bagi pembukaan sempadan negara.Affendi berkata, pemasangan kamera litar tertutup (CCTV) yang mempunyai keupayaan pengesanan haba (Thermal Image Camera) di lokaliti hotspot untuk mengawasi titik pendaratan serta pergerakan curiga, selain pemantauan operasi mencari dan menyelamat (SAR) dapat mengurangkan aturgerak anggota di lapangan.Ditanya mengenai Op Benteng yang akan ditamatkan Jun tahun ini, beliau berkata satu perbincangan bersama Majlis Keselamatan Negara telah dibuat bagi menentukan hala tuju ATM susulan penamatan operasi berkenaan.

“Kita akan umumkan selepas kita mendapat satu perancangan yang dimeterai. Pada masa sama saya berharap perkara ini boleh dilakukan dan operasi untuk memperkasa sempadan ini diteruskan dengan cara dan kaedah lain,” katanya.Sementara itu, beliau berkata sejak Mei 2020 hingga 10 Mac lepas, sebanyak 4,278 pendatang tanpa izin telah ditahan dalam Op Benteng dengan warganegara Indonesia adalah paling ramai iaitu 3,476 orang.Beliau berkata bagi tempoh sama juga, sebanyak 1,074 kes dicatatkan melibatkan tangkapan, kes penglihatan (pemantauan udara), pengusiran, rampasan barang tanpa tuan dan rompakan laut membabitkan keseluruhan nilai rampasan sebanyak RM175 juta.


Malaysia, Mesir sepakat aktifkan semula mekanisme dua hala

KUALA LUMPUR, 15 Mac- Malaysia dan Mesir akan mengaktifkan semula mekanisme dua hala dengan mengadakan Mesyuarat Suruhanjaya Bersama (JCM) Kedua dengan Malaysia sebagai hos, sebelum November ini.Menteri Luar Datuk Seri Saifuddin Abdullah berkata, JCM peringkat menteri luar melibatkan kedua-dua negara akan dihoskan Malaysia."Mesyuarat JCM Kedua perlu diadakan sebelum November, memandangkan Mesir bakal menjadi tuan rumah Persidangan ke-27 Konvensyen Rangka Kerja Pertubuhan Bangsa-Bangsa Bersatu mengenai Perubahan Iklim (COP27 - UNFCCC) di Sharm El Sheikh pada November 2022."Mesyuarat pertama JCM berlangsung di Kaherah pada 2008," katanya pada sidang media selepas mengadakan mesyuarat dua hala bersama Menteri Luar Mesir, Sameh Hassan Shoukry di ibu negara.Beliau berkata, pertemuan dua hala itu turut menyentuh mengenai konflik Ukraine-Rusia dengan kedua-dua pemimpin bersetuju bahawa perlunya ada usaha berterusan untuk mencari penyelesaian politik bagi isu ini melalui dialog dan rundingan secara aman.“Pada masa  sama, kami sepakat bahawa perlu ada usaha untuk meredakan ketegangan dan menumpukan kepada bantuan kemanusiaan."Kami berkongsi pandangan bahawa sekatan sepihak boleh memburukkan lagi ketegangan dan memberi kesan kepada serantau dan global," tambahnya.

Mesir ialah rakan dagang terbesar Malaysia di Afrika utara. Pada 2021, jumlah dagangan Malaysia-Mesir bernilai RM3.8 bilion (US$904.1 juta), peningkatan ketara 84.5 peratus, berbanding yang direkodkan pada 2020.

(Saifuddin (kanan) bersama Sameh Shoukry ketika sidang mediaselepas mengadakan mesyuarat dua hala Malaysia-Mesir pada Selasa)

Sementara itu, Sameh Shoukry, yang dalam rangka lawatan sulung tiga hari ke Malaysia bermula Isnin berkata JCM kedua

penting untuk meningkatkan lagi bidang kerjasama antara kedua-dua negara selain membangunkan pelan hala tuju bersama menerusi pelbagai bidang kerjasamaMenteri Luar Mesir itu berkata lawatannya ke Malaysia amat signifikan kerana ia mewakili perubahan kualitatif dalam hubungan dua hala kedua-dua negara dari segi politik, ekonomi dan budaya.Beliau turut mengucapkan tahniah kepada Malaysia kerana berjaya melaksanakan Program Imunisasi COVID-19 Kebangsaan, pembukaan semula sempadan antarabangsa pada 1 April dan dipilih anggotai Majlis Hak Asasi Manusia Pertubuhan Bangsa-Bangsa Bersatu untuk penggal 2022-2024.


SPR tiada cadangan perluas undi pos untuk pengundi Sabah, Sarawak di Semenanjung

KUALA LUMPUR, 16 Mac- Suruhanjaya Pilihan Raya (SPR) tidak bercadang memperluas kategori pengundi pos kepada pemilih Sabah dan Sarawak yang menetap di Semenanjung Malaysia buat masa ini.Timbalan Menteri di Jabatan Perdana Menteri (Parlimen dan Undang-Undang), Datuk Mas Ermieyati Samsudin berkata, pengundi digalakkan memohon pertukaran bahagian pilihan raya berdasarkan tempat tinggal terkini untuk memudahkan urusan pengundian."Kemudahan undi pos hanya diberi kepada pengundi dalam kategori ahli dan kakitangan SPR, petugas pilihan raya, polis, Pasukan Gerakan Am (PGA) yg bertugas pada hari undi awal, pengamal media yang bertugas membuat liputan pilihan raya di luar kawasan dan kakitangan bagi sembilan agensi yang bertugas pada hari mengundi," katanya ketika menjawab pertanyaan wakil Labuan, Datuk Rozman Isli pada sesi pertanyaan-pertanyaan jawab lisan di Dewan Rakyat.

Tambah beliau, Perkara 119 Perlembagaan Persekutuan menetapkan, salah satu kelayakan untuk didaftarkan sebagai pemilih adalah bermastautin di mana-mana bahagian pilihan raya.SPR menentukan bahagian pilihan raya pemilih berdaftar berdasarkan alamat pemastautin pemilih seperti yang didaftarkan dalam kad pengenalan dan pangkalan data Jabatan Pendaftaran Negara.


Kedudukan strategik Perlis-Thailand, manfaatkan pelbagai peluang ekonomi dan perniagaan buat negara

CHUPING, 15 Mac- Nilai dagangan terkini Malaysia-Thailand adalah berjumlah AS$23 bilion. Daripada jumlah itu, AS$10.5 billion disumbangkan melalui perdagangan antara sempadan.  Perdana Menteri, Dato' Sri Ismail Sabri Yaakob berkata ketika lawatan rasmi pertamanya ke Thailand pada Februari lepas, Malaysia dan Thailand bersetuju untuk mensasarkan nilai perdagangan kepada AS$30 bilion menjelang tahun 2025.  Kedudukan Perlis yang strategik dari segi geografi iaitu berdekatan sempadan Malaysia-Thailand memberi kelebihan untuk memanfaatkan pelbagai peluang ekonomi dan perniagaan dalam perniagaan rentas sempadan.  Penubuhan Perlis Inland Port (PIP) amat tepat pada masanya bagi merancakkan perdagangan dengan Thailand dan mewujudkan nilai tambah kepada projek-projek strategik di Wilayah Ekonomi Koridor Utara (NCER) iaitu Chuping Vallley Industrial Area (CVIA), Chuping Agro Valley (CAV), NCER Agribio Economic Zone (NAEZ), dan Perlis Super Fruits Valley, kata Perdana Menteri. "PIP mencerminkan momentum pertumbuhan dan kemajuan ekonomi Perlis yang dipacu oleh sektor pertanian moden dan pintar serta pembuatan bernilai tinggi. Ini akan menarik pelaburan baharu dengan penyediaan kemudahan logistik yang lengkap dan kos Pengangkutan yang berpatutan bagi pelabur-pelabur di CVIA," kata Ismail Sabri semasa berucap pada Majlis Pelancaran Perlis Inland Port (PIP) dan Bonded Road di sini, pagi tadi.  Pelancaran disempurnakan oleh Raja Perlis, Tuanku Syed Sirajuddin Jamalullail dan Raja Muda Perlis, Tuanku Syed Faizuddin Putra Jamalullail.

(Raja Perlis dan Raja Muda Perlis berkenan melihat prototaip pembangunan projek PIP bersama Perdana Menteri dan Menteri Besar Perlis)

Projek PIP ialah salah satu projek strategik Nasional dalam Wilayah NCER dan pelancarannya amat tepat ketika negara melalui proses pemulihan selepas terkesan akibat pandemik COVID-19.  CVIA dijangka bakal mentransformasikan Perlis dan ekonomi NCER menerusi peningkatan pelaburan dan mewujudkan peluang pekerjaan bagi penduduk tempatan dan ini dapat mengurangkan migrasi keluar rakyat tempatan.  "Walaupun baru dilancarkan, CVIA telah berjaya menarik pelaburan komited sebanyak RM4.5 bilion yang bakal menjana hampir 12,000 peluang pekerjaan." "Sehubungan itu, NCIA akan terus meningkatkan sistem hubungan pengangkutan yang bersepadu dengan infrastruktur pengangkutan dan logistik yang holistik, membolehkan PIP mempertingkatkan daya tarikan pelabur ke NCER," tambahnya.Setelah sekian lama dikenali sebagai negeri yang berteraskan pertanian, Perlis kini bersedia mengorak langkah ke arah transformasi menjadikannya negeri berasaskan perindustrian moden dengan projek-projek strategik berimpak tinggi seperti PIP dan CVIA.


Kembara Roof Top Tent (RTT) dan Mobile Home antara produk pelancongan baharu diperkenal

KUALA LUMPUR, 15 Mac - Kewujudan produk-produk pelancongan negara yang baharu bagi menarik pelancong dari dalam dan luar negara terus dipergiat.Antaranya Kembara Roof Top Tent (RTT) dan Mobile Home. Menteri Pelancongan, Seni dan Budaya Datuk Seri Nancy Shukri menjelaskan, perkara yang perlu diberi perhatian dalam pembangunan produk ini adalah ketersediaan kemudahan dan infrastruktur seperti tapak dan fasiliti. Ia untuk kemudahan dan keselesaan pelancong yang menggunakan produk pelancongan ini. "Dalam hal ini, MOTAC melalui Pejabat-pejabat MOTAC Negeri di seluruh negara turut sentiasa bekerjasama rapat dengan Kerajaan Negeri dalam usaha untuk memastikan kemudahan infrastruktur dan prasarana asas untuk pelancong disediakan dan diselenggara dalam memastikan standard dan kualiti perkhidmatan sentiasa berada pada tahap yang tinggi,"  Beliau menjawab soalan asal dalam sesi soal jawab di Dewan Rakyat yang di kemukakan ahli parlimen Sabak Bernam Datuk Mohd Fasiah Mohd Fakeh.

(Yamani menjawab soalan wakil Sibuti Lukanisman Awang Sauni mengenai kaedah pembelian BNPL diplatform perdagangan dalam talian)

Dalam perkembangan lain, satu rangka kerja perundangan komprehensif sedang dilaksanakan melibatkan Kementerian Kewangan, Bank Negara Malaysia dan Suruhanjaya Sekuriti Malaysia (SC) serta agensi berkaitan bagi mengawal selia semua aktiviti kredit pengguna termasuk skim “Buy Now Pay Later” (BNPL).  Timbalan Menteri Kewangan II Yamani Hafez Musa berkata, rangka kerja tersebut akan dilakukan melalui penggubalan Akta Kredit Pengguna (CCA) pada tahun ini. "Dengan penggubalan CCA, semua pemberi kredit termasuk BNPL akan tertakluk kepada peraturan yang sewajarnya. Peraturan ini juga termasuk pengawalan risiko dan perlindungan pengguna serta merangkumi peraturan pematuhan syariah yang bersesuaian dalam menjalankan aktiviti BNPL," kata Yamani di sini.


Pandemik COVID-19 satukan masyarakat dan mengubah pemikiran manusia melihat kedepan

SINTOK, 15 Mac - Pandemik COVID-19 yang melanda seluruh dunia telah mengorbankan banyak jiwa sekali gus memberi impak besar ke atas ekonomi, sosial dan politik.Naib Canselor Universti Utara Malaysia (UUM) Prof. Dr. Haim Hilman Abdullah berkata, di sebalik krisis tersebut terdapat pelbagai iktibar dan hikmah yang dapat dijadikan sebagai pengajaran dalam kehidupan.Menurutnya, pandemik itu juga telah menyatukan masyarakat di Malaysia tanpa mengira pegangan politik, bangsa, mahupun agama selain mengubah cara manusia melihat masa hadapan khususnya budaya, persekitaran dan bakat .“Justeru graduan perlu menerokai dan menguasai ilmu serta kemahiran baharu yang bukan terhad kepada ilmu dan kemahiran yang diajar di universiti sahaja bahkan berfikir diluar kotak.“Ujian ini dapat menjadikan warga UUM lebih berdaya tahan, adaptif, lebih matang dan bersedia menghadapi krisis lain pada masa hadapan,” katanya di sini. Beliau berkata, kebergantungan pada teknologi baharu berasaskan Revolusi Perindustrian Keempat (IR 4.0) menyebabkan banyak peluang pekerjaan yang dilakukan oleh mesin berkepintaran buatan. Menurutnya, pandemik itu secara tidak langsung telah membuka ruang kepada graduan untuk mempelajari dan menerokai ilmu serta kemahiran baharu secara dalam talian, sepanjang hayat, tanpa mengira tempat dan masa.

(Dr. Haim berucap pada sesi kedua Majlis Konvokesyen Ke-33 UUM di Dewan Mu’adzam Shah)

Katanya lagi, Laporan Forum Ekonomi Dunia menunjukkan bahawa pembelajaran sepanjang hayat sememangnya semakin penting tetapi COVID-19 secara khususnya menjadi pemangkin kepada e-pembelajaran sepanjang hayat iaitu pembelajaran dalam talian. “Dalam era pasca pandemik, penguasaan ilmu dan kemahiran insaniah (soft skills) seharusnya ditingkatkan selaras dengan penguasaan kemahiran teknikal (hard skills). “Graduan juga merupakan pemimpin masa depan, oleh itu, anda mesti memiliki daya tahan yang jitu terutamanya ketika mengharungi ketidakpastian demi menentukan destinasi,” katanya. Selain itu Dr. Haim berkata, UUM merupakan satu-satunya Pusat Penilaian APEL (Akreditasi Pengalaman Pembelajaran Terdahulu) di kawasan Utara, justeru beliau mengajak seluruh masyarakat yang tidak memiliki kelayakan ijazah tetapi mempunyai pengalaman bekerja untuk mengikuti penilaian APEL.Menurutnya, APEL ialah proses veriﬁkasi pencapaian seseorang individu bagi satu set hasil pembelajaran yang diperoleh melalui pembelajaran formal, bukan formal dan tidak formal tanpa mengambil kira masa dan tempat.“Tujuan utama pensijilan APEL adalah untuk memberi peluang kepada individu yang tidak dapat mengikuti pendidikan yang lebih tinggi pada awalnya disebabkan kekangan kelayakan akademik, ekonomi atau faktor lain yang mungkin menghalang seseorang untuk meneruskan pengajian terdahulu.“UUM merupakan Pusat Penilaian APEL sejak 2018 dan telah menerima akreditasi semula tahun ini oleh Agensi Kelayakan Malaysia (MQA) dan PPA ini dikendalikan oleh Pusat Pendidikan Profesional dan Lanjutan (PACE),” katanya.Pada sesi kedua ini seramai 353 graduan menerima ijazah masing-masing yang disampaikan oleh Naib Canselor.


Dewan Rakyat: MAFI laksana langkah tangani kesan aktiviti import pertanian

KUALA LUMPUR, 15 Mac - Konflik antara Rusia dan Ukraine turut memberi kesan langsung terutamanya kepada aktiviti import pertanian, yang melibatkan keperluan input pertanian seperti baja dan bahan makanan. Bagi menangani konflik serta memastikan sumber bahan mentah input pertanian mencukupi, Menteri Pertanian dan Industri Makanana (MAFI ) Datuk Seri Dr Ronald Kiandee memberitahu beberapa langkah turut dilaksanakan. Ini termasuk meningkatkan pengeluaran tanaman melalui kaedah penanaman secara moden atau Revolusi Industri 4.0 (IR 4.0) serta menggalakkan penggunaan bahan ternakan tempatan. "Mengenal pasti beberapa negara sumber pilihan yang baharu bagi menampung kekurang bekalan import bahan makanan , bahan mentah dan input pertanian dan menyediakan akses fasiliti pembiayan mencukupi kepada pengusaha yang terjejas akibat kos pengeluaran yang meningkat melalui Agrobank,"  Beliau turut menyatakan MAFI telah berkerjasama dengan Kementerian Perdagangan Dalam Negeri dan Hal Ehwal Pengguna bagi mengoptimumkan platform starategi sedia serta menangani isu kenaikan harga.  Ronald menjawab pertanyaan wakil Kemaman Che Alias Hamid dalam waktu pertanyaan-pertanyaan menteri di Dewan Rakyat.Sementara itu dalam sesi sama Menteri Kesihatan Khairy Jamaluddin berkata, kertas Putih Kementerian Kesihatan dijangka akan dibentangkan di Parlimen pada November depan.Penyediaan Kertas Putih Kesihatan akan mengambil kira hasil serta syor pelbagai kajian sistem kesihatan yang telah dilaksanakan sebelum ini serta pandangan pihak berkepentingan termasuk rakyat melalui sesi libat urus.

(Khairy menjawab pertanyaan tambahan wakil Tebrau Steven Choong Shiau Yoon)

Kertas Putih Kesihatan juga merupakan dokumen rasmi kerajaan yang akan menggariskan status semasa, jurang dan kekangan yang dihadapi.  Dokumen itu akan mengemukakan cadangan penyelesaian secara berfasa dari segi reformasi penyampaian perkhidmatan, pembiayaan, tadbir urus serta organisasi merangkumi tempoh 15 tahun.  "Sebab itu saya telah putuskan proses ini mesti dibawa ke Dewan Rakyat agar mendapat keputusannya. Hanya dengan persetujuan partisanmaka ini akan jadi satu dokumen yang dikongsi bersama tidak kira kerajaan mana, siapa menterinya yang duduk di kerusi ini. Tetapi ia akan menjadi satu ikhtiar bersama dan saya cadangkan dilaporkan bukan hanya kepada jemaah menteri tetapi juga jawatan kuasa pilihan khas agar sasaran dicapai mengikut perancangan dalam permuafakatan semasa perancangan kertas putih ini disediakan, katanya di sini. Tambah Khairy, Usaha pengukuhan sistem kesihatan negara ini adalah penting bagi memenuhi keperluan kesihatan rakyat, selari dengan status Malaysia kini sebagai negara berpendapatan sederhana tinggi dan untuk kepentingan masa hadapan.


Usaha naik taraf perkhidmatan 4G dipergiat

KUALA LUMPUR, 15 Mac - Sehingga 25 Januari sebanyak 1,466 stesen pemancar 3G sedia ada telah dinaik taraf kepada perkhidmatan 4G oleh syarikat penyedia perkhidmatan utama iaitu Celcom, Digi, Maxis dan U Mobile.  Menurut Timbalan Menteri Komunikasi dan Multimedia (KKMM) Datuk Zahidi Zainul Abidin, usaha untuk menaik taraf kepada perkhidmatan 4G itu akan terus dilaksanakan segera pada tahun ini dengan menggunakan spektrum sedia ada bagi meningkatkan kapasiti serta kualiti jalur lebar mudah alih kepada pengguna.  Jelasnya rangkaian teras sedia ada turut dinaik taraf kepada gentian optik di sesetengah kawasan bagi menampung kapasiti radio yang lebih tinggi dalam perkhidmatan 4G.  Dengan menaik taraf rangkaian teras dan stesen pemancar 4G, akan dapat memastikan akses jalur lebar mudah alih yang lebih bermutu dengan kualiti yang lebih baik kepada pengguna dapat disediakan setelah penamatan perkhidmatan 3G secara menyeluruh kelak.

(Zahidi menjawab pertanyaan wakil Tebrau, Steven Choong Shiau Yoon dalam sesi soal jawab lisan di Dewan Rakyat)

"Melalui Pelan JENDELA juga sebanyak 2,175 menara baharu akan dibina untuk memperluaskan liputan 4G terutamanya di kawasan luar bandar dan pedalaman. Setakat suku keempat 2021, sebanyak 148 menara telah siap dilaksanakan. Sebagai tambahan, sebanyak 5,394 stesen pemancar sedia ada telah dan akan dinaik taraf kepada 4G untuk meningkatkan kualiti liputan kepada pengguna. Daripada jumlah tersebut, sebanyak 3,500 stesen pemancar telah siap dinaik taraf," katanya di sini. Tambah Zahidi, Suruhanjaya Komunikasi dan Multimedia Malaysia (SKMM) juga telah merancang untuk meningkatkan aktiviti audit pengukuran kualiti perkhidmatan bermula tahun ini bagi semua pembekal perkhidmatan di seluruh Malaysia termasuk kawasan pedalaman atau luar bandar.  Sepanjang tahun ini, sebanyak 3,000 lokasi telah dirancang di seluruh Malaysia bagi aktiviti audit pengukuran yang memfokuskan semua lokasi yang pernah menerima aduan liputan pada tahun lalu.


Bantuan Prihatin MRC-Kembali Ke Sekolah, ringankan beban pekebun kecil dan B40

KLANG, 15 Mac - Hampir RM1 juta diperuntukan untuk program pembangunan pendidikan, iaitu salah satu inisiatif Unit Kelestarian Majlis Getah Malaysia (MRC).  Program Bantuan Prihatin MRC-Kembali Ke Sekolah itu bertujuan meringankan beban golongan pekebun kecil dan B40 di seluruh negara, bagi membuat persiapan pembukaan sekolah anak-anak mereka untuk sesi 2022/2023 yang dijangka bermula pada 21 Mac ini.  Pengerusi MRC Dr. Daroyah Alwi berkata, menerusi dana itu, seramai 6,000 pelajar sekolah rendah dan sekolah menengah telah dikenal pasti mendapat manfaat daripada inisiatif tersebut.

(Dr. Daroyah berkata demikian selepas melancarkan program Bantuan Prihatin MRC-Kembali Ke Sekolah di Kapar)

"Kita bermula di Selangor kemudian kita akan meneruskan program ini ke seluruh negara. Semua negeri kita akan jelajah. Pasukan kelestarian juga bersama Ketua Pegawai Eksekutif MRC dan minggu depan kita akan ke Sabah, Sarawak dan Labuan. Kemudian kita meneruskan ke Semenanjung. Untuk kali ini kita mengkhususkan untuk 6,000 pelajar yang mana setiap seorang akan menerima dalam nilai RM165, berupa barangan, beg sekolah dan RM50 untuk yuran Persatuan Ibu Bapa dan Guru (PIBG)," katanya di sini.

Di Selangor seramai 502 pelajar daripada 37 buah sekolah menengah dan sekolah rendah menerima manfaat ini melibatkan peruntukan keseluruhan nilai sebanyak RM82,830.


Kepimpinan berintegriti dan bertanggungjawab untuk Johor

KUALA LUMPUR, 15 Mac - Pemimpin yang dipilih menerajui negeri Johor perlu mempunyai nilai integriti yang tinggi dan bertanggungjawab.Pandangan itu disuarakan Penganalisis Politik, Dr Sivamurugan Pandian. "Pemimpin itu perlu ada nilai intergriti nilai kecekapan nilai ketulusan, nilai akauntabiliti nilai amanah dalam menjalankan tanggungjawab masing-masing, setiap pemimpin berjawatan yang mampu menampakkan keukuhan kewibaan dan juga mampu mendapatkan pengiktirafan sekiranyaitu dilakukan dengan sepenuhnya," kata Sivamurugan di sini.Perunding keusahawanan, Hisham Wahab pula berpandangan kerajaan yang stabil boleh meningkatkan pertumbuhan ekonomi negeri.

"Khususnya menifesto kerajaan Barisan Nasional (BN) beberapa idea dan janji untuk memberikan kesejahteraan. Contohnya kepada golongan usahawan muda diberikan dana untuk kehidupan yang lebih selesa, diberikan janji, disediakan kemudahan penginapan kediaman yang kemas,"

Dan saya berpendapat dengan adanya menifesto kerajaan BN, beberapa idea dan janji yang kemas memang boleh dilaksanakan dengan syarat kerajaan yang ada kerajaan yang stabil. Pastinya akan berlaku peningkatan ekonomi di negeri johor khususnya," katanya.


Malaysia komited perkukuh hubungan dua hala dengan Mesir - PM

(Datuk Seri Ismail Sabri menerima kunjungan hormat Menteri Luar Mesir Sameh Hassan Shoukry di pejabatnya hari ini/FB ISMAIL SABRI)

KUALA LUMPUR, 14 Mac - Malaysia komited menjalin kerjasama rapat dengan Mesir untuk mengukuhkan hubungan dua hala antara kedua-dua negara, kata Perdana Menteri Datuk Seri Ismail Sabri Yaakob. Komitmen Malaysia itu dinyatakan ketika menerima kunjungan hormat Menteri Luar Mesir Sameh Hassan Shoukry di pejabatnya hari ini.

“Saya bersyukur Malaysia dan Mesir bersetuju mengaktifkan semula mekanisme hubungan dua hala dan menggalakkan pertukaran lawatan peringkat tinggi secara kerap selepas dilanda pandemik COVID-19,” katanya dalam catatan di akaun Facebook.Ismail Sabri berkata dalam pertemuan itu, beliau turut menyampaikan ucapan terima kasih Malaysia kepada Mesir kerana menyumbang vaksin COVID-19 kepada rakyat Malaysia yang menetap di negara itu. Sejumlah 2,930 daripada 7,145 pelajar Malaysia di Mesir telah divaksin.Catatan Facebook itu turut memaparkan video kunjungan hormat dan pertemuan Ismail Sabri dengan Sameh.


Ramadan: Patuh SOP dan kawalan kendiri, jangan leka dengan kelonggaran diberi kerajaan - Marzuk

KOTA BHARU, 14 Mac- Umat Islam di seluruh negara diingatkan agar sentiasa meningkatkan kawalan kebersihan kendiri selain terus mematuhi SOP bagi mengelak penularan wabak COVID-19. Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kelonggaran yang diberikan kerajaan bermula awal bulan depan bukan alasan untuk masyarakat leka sebaliknya memanfaatkan sebaik mungkin peluang itu untuk meningkatkan amalan dalam suasana lebih selamat. Ujar beliau, Ramadan kali ini berbeza setelah kebenaran menunaikan solat sunat tarawih dan solat fardu kembali seperti bisa berbanding tahun-tahun sebelumnya."Jaga kawalan kendiri jaga kebersihan seperti mana biasa la jangan kita lali dan lalai dengan sebab dah terbuka sop ni dah boleh pergi masjid, boleh makan colek kedai pun dah boleh beroperasi 24 jam, semuanya bergantung kepada diri kita sendiri jadi nasihat saya supaya ramadan yang datang pada kali ini banyakkan doa supaya allah taala cepat angkat wabak COVID-19 ini," katanya.Beliau ditemui media pada Majlis Penyampaian Sumbangan Program Jom ke Sekolah 2022 Peringkat Negeri Kelantan di Kota Bharu.

(Datuk Ahmad Marzuk Shaary melayani anak-anak penerima sumbangan Program Jom ke Sekolah 2022 Peringkat Negeri Kelantan di Kota Bharu)

Tambah beliau, semua program sepanjang Ramadan perlu mematuhi SOP khusus yang akan diperincikan pada masa terdekat.Beliau yang juga Ahli Parlimen Pengkalan Chepa memberitahu, Yayasan Taqwa - Majlis MAIWP membelanjakan lebih RM2.3 juta, bantuan persekolahan kepada 14,000 penerima di seluruh negara.  Bantuan diagihkan kepada pelajar daripada keluarga B40, anak yatim dan mereka yang terjejas akibat pandemik COVID-19.


KPKT tubuh pasukan khas tangani isu rumah terbengkalai

KUALA LUMPUR, 14 Mac- Kementerian Perumahan dan Kerajaan Tempatan (KPKT) sentiasa memantau mengenai isu projek rumah terbengkalai.Menurut Timbalan Menterinya, Datuk Seri Dr Ismail Abd Muttalib, ia termasuklah dengan menubuhkan pasukan khas bagi menyelaras dan mencari penyelesaian isu berkenaan.Selain mengenal pasti pemaju-pemaju yang berkeupayaan dan berpengalaman untuk mengambil alih pemulihan projek perumahan swasta terbengkalai.

"Bagi projek Program Perumahan Rakyat (PPR) yang dibangunkan oleh KPKT, tindakan yang diambil terhadap projek yang bermasalah adalah seperti berikut mengadakan Mesyuarat Jawatankuasa Khas Contract Coordination Panel (CCP),"Kami juga melaksanakan pemantauan berkala dan penyelarasan bersama PBN di samping penglibatan agensi pusat seperti Unit Penyelarasan Pelaksanaan, Jabatan Perdana Menteri (JPM) untuk isu-isu di luar kawalan kementerian," jelasnya dalam sidang Parlimen, hari ini.Tambah beliau lagi,KPKT juga melaksanakan pemulihan projek-projek perumahan swasta terbengkalai terutamanya kategori kos rendah dan sederhana rendah yang memenuhi kriteria yang telah ditetapkan oleh Kementerian Kewangan melalui peruntukan yang disediakan oleh Kerajaan Persekutuan.Peruntukan tersebut adalah bagi menampung kos tambahan pemulihan projek-projek berkenaan.


Kadar gaji minumum baharu wajar dilaksanakan dalam masa terdekat

KUALA LUMPUR, 14 Mac- Kementerian Sumber Manusia mencadangkan pelaksanaan kadar gaji minimum baharu dalam masa terdekat. Ini susulan situasi ekonomi negara ketika ini yang bertambah baik berdasarkan perkembangan perniaagaan yang menunjukkan trend pemulihan.Menurut Menteri Sumber Manusia, Datuk Seri M. Saravanan, peningkatan kadar gaji minimum sewajarnya dilaksanakan secara berperingkat bagi menjamin kelangsungan operasi syarikat dan memastikan pekerjaan pekerja dapat dikekalkan."Kerajaan mengambil maklum permintaan beberapa pihak untuk menyegerakan pelaksanaan gaji minimum baharu kepada kadar yang lebih tinggi berikutan keadaan ekonomi semasa dan kos sara hidup yangsemakin meningkat,"Namun begitu kadar gaji minimum yang baharu hanya akan dilaksanakan dengan melihat keperluan sebenar rakyat dan kemampuan majikan. Keluaran Dalam Negara Kasar Malaysia mencatatkan peningkatan sebanyak 3.6 peratus pada suku keempat tahun 2021," jelasnya di Dewan Rakyat, hari ini.

Tambahnya, peningkatan itu dapat dicapai dengan bantuan kewangan Kerajaan kepada pihak majikan bagi meneruskan operasi perniagaan serta mengekalkan pekerja."Berdasarkan unjuran dalam dokumen Belanjawan 2022, prestasi ekonomi dijangka akan berkembang pada kadar 5.5 hingga 6.5 peratus pada tahun 2022," katanya lagi.Namun jelas Saravanan, peningkatan kadar gaji minimum yang terlalu tinggi dan drastik boleh menjejaskan daya saing negara menyebabkan pasaran buruh negara akan berdepan dengan cabaran untuk mencipta pekerjaan baharu yang berkualiti dan berkemahiran tinggi.


Tuntutan waris Sultan Sulu: Kedudukan Sabah dalam Malaysia tidak terjejas - Saifuddin

(Datuk Saifuddin Abdullah ketika sesi menjawab perbahasan Mesyuarat Pertama Penggal Kelima, Parlimen ke-14 di Bangunan Parlimen hari ini)

KUALA LUMPUR, 14 Mac - ‘Final award’ berhubung isu tuntutan waris Sultan Sulu yang dikeluarkan dalam prosiding timbang tara di Mahkamah Arbitari Paris, Perancis tidak akan menjejaskan kedudukan Sabah sebagai sebuah negeri dalam Persekutuan Malaysia, kata Menteri Luar Datuk Seri Saifuddin Abdullah.Beliau berkata Malaysia telah banyak kali menegaskan tidak mengiktraf dan melayan sebarang tuntutan ke atas Sabah, yang telah diiktiraf Pertubuhan Bangsa-Bangsa Bersatu (PBB) dan masyarakat antarabangsa sebagai antara yang menubuhkan Persekutuan Malaysia pada 16 September 1963. “Ingin ditegaskan kerajaan Malaysia tidak berdiam diri, sebaliknya telah mengambil beberapa langkah perlu untuk menghentikan prosiding tuntutan itu,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini. Sebelum ini, Menteri di Jabatan Perdana Menteri Datuk Seri Wan Junaidi Tuanku Jaafar (Parlimen dan Undang-undang) berkata kerajaan tidak mengiktiraf tuntutan dan prosiding timbang tara berkaitan arahan pembayaran pampasan berjumlah RM62.59 bilion ($14.92 bilion) kepada waris Sultan Sulu itu.Ini memandangkan lantikan penimbang tara yang dilantik, Dr Gonzalo Stampa telah dibatalkan dan tidak lagi sah dari segi undang-undang.Berhubung isu Pulau Pisang di Johor, beliau menjelaskan kedaulatan pulau itu tidak dipertikaikan Singapura, dan ia adalah hak milik Malaysia, malah Singapura juga mengiktiraf hak kedaulatan itu berdasarkan perjanjian dimeterai antara Almarhum Sultan Ibrahim dan Gabenor Negeri-Negeri Selat Sir James Alexander Sweethenham pada 6 Oktober 1900.“Hanya pengurusan rumah api di sana berada di bawah pengurusan dan pentadbiran Maritime and Port Authority of Singapore,” katanya.

Saifuddin berkata Malaysia mempunyai kawalan sepenuhnya terhadap Pulau Pisang dan pekerja di rumah api itu perlu mendapat kebenaran negara serta perlu melalui laluan imigresen Malaysia di Kukup, Johor untuk keluar dan masuk ke kawasan rumah api itu.Berkaitan keselamatan pejabat dan kakitangan kedutaan yang berada di luar negara, beliau berkata kerajaan sama sekali tidak berkompromi terhadap keselamatan mereka misalnya dengan melakukan proses evakuasi jika perlu. “Pada waktu sama dari semasa ke semasa kita juga menaik taraf sistem keselamatan pejabat-pejabat perwakilan Malaysia di luar negera contohnya seperti kamera litar tertutup, kad akses dan pendaftaran pelawat,” katanya. Menyentuh konflik Rusia-Ukraine, Saifuddin berkata Malaysia telah menyatakan pendirian di pelbagai peringkat untuk sentiasa berkecuali, namun sentiasa menghormati hak kemerdekaan sesebuah negara dan integriti sempadan.-BERNAMA.


SPKLB Re-Start sudah bantu lebih 580 usahawan selepas hampir 6 bulan diperkenalkan

KUALA LUMPUR, 14 Mac- Sebanyak 586 usahawan wanita berjaya dibantu setakat ini menerusi Program Sokongan Pengukuhan Keusahawanan Luar Bandar atau SPKLB Re-Start yang dimulakan sejak September tahun lalu.Timbalan Menteri Pembangunan Luar Bandar 1, Datuk Sri Abdul Rahman Mohamad berkata daripada jumlah itu 319 usahawan atau 76% merupakan usahawan wanita luar bandar melibatkan nilai geran sebanyak RM2.97 juta.Tambahnya, program itu menyediakan geran bantuan bernilai RM3,000 ke RM5,000 bagi membantu menampung kos operasi dan keperluan modal pusingan juga membantu usahawan memulakan semula perniagaan yang terkesan akibat pendemik COVID-19."Bagi tahun 2022 dengan peruntukan sebanyak RM15.3 juta iaitu peningkatan sebanyak RM4.3 juta dari tahun sebelumnya, KPLB dan juga agensi telah merencanakan beberapa program secara menyeluruh bagi membantu usahawan meningkatkan taraf hidup ekonomi mereka. Program-program tersebut termasuklah Program Rural Bussiness Challenge 2.0 (RBC 2.0), Program Usahawan Bergerak, Rural Bussiness Outlet, Program SPKLB, dan juga Program Outreach Usahawan @ KPLB."

(Datuk Sri Abdul Rahman Mohamad ketika menjawab soalan dibangkitan dalam sesi soal jawab lisan hari ini)

Abdul Rahman menyatakan perkara itu ketika menjawab pertanyaan ahli parlimen Bachok, Nik Mohamad Abduh Nik Abdul Aziz dalam sidang Dewan Rakyat hari ini. Jelasnya pihak kementerian turut menyediakan Program DesaMall@KPLB bagi membantu usahawan luar bandar memasarkan produk mereka secara dalam talian melalui platform e-Dagang sedia ada dengan pantas dan mudah.  Menerusi program itu, seramai 2,404 atau bersamaan 80.5% usahawan wanita luar bandar telah mendapat manfaat.


Malaysia sambut Hari Komanwel hari ini

PUTRAJAYA, 14 Mac- Malaysia, bersama 53 negara anggota Komanwel yang lain meraikan sambutan Hari Komanwel hari ini.Acara yang disambut setiap tahun pada Isnin minggu kedua Mac itu bertujuan meraikan jalinan persamaan, ikatan persahabatan dan sumbangan Komanwel dalam mewujudkan keamanan serta keharmonian.Tema sambutan kali ini adalah sama dengan tema Mesyuarat Ketua-ketua Kerajaan Komanwel (CHOGM) 2022 iaitu ‘Delivering a Common Future: Connecting, Innovating, Transforming’.CHOGM 2022 berhasrat untuk mentransformasikan seluruh Komanwel menjadi masyarakat yang bertunjangkan nilai-nilai demokrasi, multilateralisme dan pembangunan mampan, menurut kenyataan Kementerian Luar.Komanwel ditubuhkan pada 1949 dan Malaysia menjadi negara anggota pada 1957. Malaysia pernah menganjurkan CHOGM ke-11 pada 1989.

Pada sidang kemuncak itu, ketua-ketua kerajaan telah memperakui Langkawi Declaration on the Environment. Dokumen berkenaan menyeru agar negara-negara anggota mengukuhkan kerjasama dalam menangani isu-isu alam sekitar.Pada 1998, Malaysia menjadi negara Asia pertama menganjurkan Sukan Komanwel.Menurut kenyataan itu, Malaysia turut mengalu-alukan penganjuran CHOGM Ke-26 di Kigali, Republik Rwanda pada Jun 2022. Pada sidang kemuncak berkenaan, ketua-ketua kerajaan dijangka membincangkan isu-isu kepentingan bersama berkaitan pemulihan ekonomi pascapandemik, akses kepada bekalan vaksin COVID-19 secara adil, selamat dan berpatutan, isu alam sekitar dan pencapaian Matlamat Pembangunan Mampan 2030.


Sultan Selangor nasihat kerajaan negeri beri penekanan serius tangani banjir

SHAH ALAM, 14 Mac- Kerajaan negeri dinasihatkan untuk memberi penekanan yang lebih serius terhadap usaha-usaha menangani masalah banjir dan banjir kilat yang semakin kerap berlaku di Selangor.Sultan Selangor Sultan Sharafuddin Idris Shah bertitah kaedah terbaik menangani banjir perlu dikenal pasti segera termasuk mendapatkan khidmat kepakaran serta teknologi baharu dari dalam dan luar negara."Sepatutnya sejak berlaku tragedi banjir besar di negeri Selangor pada tahun 1971, kita telah belajar dan memperoleh teladan bagaimana untuk menyediakan pelan tindakan sebelum dan selepas banjir," titah baginda pada Istiadat Pembukaan Persidangan Pertama Penggal Kelima Dewan Undangan Negeri Selangor Ke-14, hari ini.Sultan Sharafuddin bertitah, dengan jumlah penduduk yang kini mencecah lebih 6.5 juta orang terutama kawasan-kawasan yang sangat padat penduduknya, kerajaan negeri harus mempunyai perancangan masa hadapan yang lebih efektif supaya rakyat Selangor tidak lagi merana dan terbeban dengan masalah banjir."Dalam melaksanakan usaha-usaha ini, beta juga mahu pegawai-pegawai kerajaan negeri, agensi-agensi dan jabatan-jabatan di bawah kerajaan negeri lebih proaktif dalam menyelesaikan masalah-masalah berkaitan bencana banjir," titah baginda.

Sultan Selangor, Sultan Sharafuddin Idris Shah

Baginda bertitah usaha-usaha menangani banjir itu termasuklah menyediakan pelan jangka pendek dan jangka panjang merangkumi kerja-kerja mendalam dan melebarkan sungai, memastikan sistem perparitan yang baik dan terurus serta membina kunci air (floodgate) di lokasi-lokasi penting yang mengambil kira kadar taburan hujan dan jadual pasang surut air laut.Sultan Sharafuddin juga menzahirkan harapan agar setiap projek mengatasi banjir seperti pembinaan ban atau mendalamkan sungai dilakukan dengan sempurna dan bersungguh-sungguh agar ia berkesan dalam tempoh jangka masa panjang bagi mengelakkan bencana banjir yang lebih buruk daripada berlaku."Ingin beta tegaskan bahawa tindakan penguatkuasaan undang-undang merupakan salah satu cara yang paling berkesan untuk memberi pengajaran kepada rakyat supaya tidak melakukan pencemaran dan pencerobohan tanah di tepi-tepi sungai di negeri ini," titah baginda."Beta sedih dan dukacita apabila melihat kesan-kesan kerosakan selepas banjir yang terpaksa dihadapi oleh rakyat. Sekiranya semua pihak masih lagi tidak serius dan sambil lewa dalam mendepani bencana banjir ini, bukan sahaja kerajaan akan terus menanggung kerugian, malah rakyat juga akan terbeban."Dalam hal ini beta berharap Kerajaan Persekutuan dan kerajaan negeri mengenepikan perbezaan fahaman politik dan dapat bekerjasama menangani masalah banjir di Lembah Klang supaya rakyat yang terlibat tidak menanggung penderitaan yang teruk dan trauma setiap kali berlaku musim hujan," titah baginda.


Kos dan kuota bagi ibadah haji tahun ini dijangka umum awal bulan depan

KOTA BHARU, 13 Mac- Kos dan kuota mengerjakan haji tahun ini dijangka diumum awal bulan depan.Ia selepas Menteri di Jabatan Perdana Menteri (Hal Ehwal Agama), Datuk Idris Ahmad dijadualkan mengadakan perbincangan dengan kerajaan Arab Saudi mengenai perkara berkenaan, hujung minggu ini.Bercakap kepada pemberita di Kota Bharu, Kelantan, Timbalan Menteri di Jabatan perdana Menteri (Hal Ehwal Agama, Datuk Ahmad Marzuk Shaary berkata, perbincangan turut merangkumi aspek SOP yang perlu dipatuhi jemaah haji semasa menunaikan ibadah itu nanti."Kerajaan akan membuat pengumuman berkaitan SOP ,dan kos haji berdasarkan hasil perbincangan itu nanti," kata Marzurk kepada RTM.

Sementara itu, Datuk Ahmad Marzuk berkata pelaksanaan penjarakan fizikal untuk solat jemaah selaras ‘Fasa Peralihan Ke Endemik' mulai 1 April ini, terletak dalam bidang kuasa kerajaan negeri."Di peringkat Wilayah Persekutuan, ibadah solat telah ,dilaksanakan tanpa penjarakan," tambahnya.


50,000 pelajar lepasan SPM berpeluang lanjut pendidikan ke peringkat lebih tinggi menerusi JPKM

BERA, 13 Mac- 50,000 pelajar lepasan SPM bagi tahun 2016 sehingga 2021 yang kurang bernasib baik dan tidak berkemampuan bakal memperoleh peluang kedua untuk melanjutkan pendidikan ke peringkat lebih tinggi.

Menerusi Jelajah Pendidikan Keluarga Malaysia 2022 (JPKM) yang sedang berlangsung, pelajar-pelajar berkenaan digalakkan hadir untuk memohon terus kepada institusi pendidikan terlibat.  Perdana Menteri, Datuk Sri Ismail Sabri Yaakob berkata jelajah yang akan berlangsung 50 lokaliti di seluruh negara selama dua bulan ini harus dimanfaatkan sepenuhnya penduduk pedalaman dan luar bandar.  Menerusi kesinambungan program Jelajah Pendidikan Bumiputera (JPB) yang lalu itu, pihaknya turut mengalukan kerjasama pelbagai pihak termasuk agensi kerajaan mahupun swasta untuk turut menyumbang dan menaja pelajar-pelajar berkenaan.  "Fokus kita adalah untuk membantu keluarga miskin, untuk membantu pelajar luar bandar dan pedalaman dari segi pendidikannya, dari segi fasilitinya mungkin tidak mempunyai padang permainan yang sama rata dengan pelajar yang berada di bandar.""Jadi dengan adanya program jelajah ini boleh kita melihat pelajar-pelajar yang sedikit ketinggalan akibat daripada status keluarga mereka dari segi pendapatan dan juga dari segi kedudukan mereka," kata beliau ketika berucap di Jelajah Pendidikan Keluarga Malaysia (JPKM) peringkat negeri Pahang yang berlangsung di Dewan Konvensyen Majlis Daerah Bera, Pahang.

(Perdana Menteri, Datuk Seri Ismail Sabri Yaakob menyerahkan surat tawaran kemasukan ke universiti kepada Siti Nurain Lana Busu pada program Jelajah Pendidikan Keluarga Malaysia (JPKM) hari ini/BERNAMA)

Turut hadir Menteri Wilayah Persekutuan, Dato Seri Dr Shahidan Kassim dan Ketua Pegawai Eksekutif PRIHATIN, Dato Mohd Aizuddin Ghazali. Menurut beliau, program ini sekali gus turut membantu pelajar berkelayakan mempunyai masalah permohonan sebelumnya.  Dalam majlis berkenaan, turut diadakan penyerahan Cek Replika Tajaan Bantuan Pendidikan Majlis Agama Islam Wilayah Persekutuan (MAIWP) RM4 juta, Universiti Antarabangsa UNITAR dan Yayasan Petronas masing-masing RM1 juta biasiswa pendidikan kepada PRIHATIN.  Di Bera, seramai 1,000 pelajar lepasan SPM disasar memperoleh peluang berkenaan sepanjang program berlangsung.


PRU15, tunggu sehingga tahap kesihatan awam lebih stabil - KJ

SENAWANG, 13 Mac- Keadaan kesihatan awam perlu stabil terlebih dahulu sebelum Pilihan Raya Umum (PRU) ke-15 diadakan dalam tempoh terdekat.Menteri Kesihatan, Khairy Jamaluddin memaklumkan walaupun negara telah masuk ke fasa peralihan endemik tidak bermaksud pandemik sudah tamat kerana semua pihak masih perlu berhati-hati."Dari sudut kesihatan awam, saya nampak boleh kita tunggu sehingga keadaan bertambah stabil. Jangan kita mengundang benda tidak perlu diadakan kerana semata-mata politik. Yang lebih penting kita nak pulihkan negara. Saya rasa bagi peluang keadaan bertambah stabil," kata Khairy ketika ditemui pada Program Khidmat Komuniti sempena sambutan Hari Pembantu Perubatan 2022, di sini.

(Sesi pemeriksaan kesihatan percuma kepada orang awam yang hadir sempena Sambutan Hari Pembantu Perubatan 2022 yang berlangsung di perkarangan Mydin Senawang hari ini)

Beliau turut berpandangan, belum ada keperluan Pilihan Raya Umum (PRU) diadakan kerana situasi itu berbeza dengan PRU Dewan Negeri Johor.Terdahulu media melaporkan, laungan bubar Parlimen bersahutan selepas Barisan Nasional (BN) memenangi pilihan raya di negeri itu.

Sempena Sambutan Hari Pembantu Perubatan 2022, Persatuan Pembantu Perubatan Negeri Sembilan menganjurkan program pemeriksaan kesihatan di perkarangan Mydin Senawang serta demonstrasi bantuan pernafasan kepada orang awam.


Kerajaan tidak terburu-buru adakan PRU15 - PM

BERA, 13 Mac- Pilihan Raya Umum ke-15 (PRU15) hanya akan diadakan setelah Barisan Nasional (BN) bersedia sepenuhnya, kata Perdana Menteri, Datuk Seri Ismail Sabri Yaakob.

Datuk Seri Ismail Sabri berkata kerajaan tidak terburu-buru untuk mengadakan PRU15 dan ia bergantung kepada penelitian yang dibuat dengan mengambil kira semua pendapat. “Saya dah sebut beberapa kali dalam ucapan saya sewaktu perjumpaan dengan UMNO iaitu apabila kita sudah bersedia dan pilihan raya boleh diadakan tapi perlu bersedialah. Soal bersedia atau tak bersedia, itu nanti biar kepimpinan UMNO, kita akan bincangkan sama sama kita," kata Ismail Sabri dalam sidang akhbar selepas Program Bantuan Lesen Memandu Keluarga Malaysia (BLKM) di Dewan Kompleks Rakan Muda Bera, Pahang.

(Perdana Menteri, Datuk Seri Ismail Sabri Yaakob berucap dalam Program Bantuan Lesen Memandu Keluarga Malaysia (BLKM) di Bera, Pahang hari ini/BERNAMA)

Sementara itu beliau berkata, keputusan PRU Dewan Negeri Johor perlu diterima semua masyarakat dan kerajaan yang telah dipilih perlu disokong demi keluarga besar Malaysia untuk bersama-sama bangunkan negara.  “Saya harap selepas kemenangan ini tidak ada perpecahan sesama masyarakat rakyat di Johor, seperti yang kita kata, kita perlukan kerajaan yang stabil untuk membangunkan negeri Johor.""Semua pihak menang atau kalah kita perlulah menyokong kerajaan negeri Johor ini untuk membangunkan negeri Johor bagi kepentingan rakyatnya.”


Kerajaan komited tangani kes kemalangan jalan raya, sasar pengurangan 50% menjelang 2030

BERA, 13 Mac- Kemalangan jalan raya di negara ini membimbangkan kerana menjadi antara penyebab utama kematian dengan sebanyak 14,308 kes direkodkan pada 2019 hingga 2021. Perdana Menteri, Datuk Seri Ismail Sabri Yaakob berkata lebih membimbangkan apabila dalam tempoh yang sama golongan belia mencatatkan kes kematian tertinggi dengan purata 7,077 kes yang mencecah 50 peratus daripada kadar kematian keseluruhan.  Statistik ini menunjukkan golongan muda terdedah kepada risiko lebih tinggi semasa berada di jalan raya dan ini merupakan cabaran utama pihak penguatkuasa untuk membendungnya. “Untuk mengurangkan kadar kematian sebanyak 50 peratus menjelang 2030 salah satu aspek penting adalah disiplin. Pendidikan perlu diperbanyakkan, interaksi dengan penunggang motosikalnya perlu diperbanyakkan.""Jadi untuk memberikan kesedaran, sebenarnya kita dah buat apa sahaja, kita buat laluan motosikal pun tapi kalau disiplin tak ada, itu yang menyebabkan kemalangan. Jadi pentingnya adalah pendidikan kepada semua penunggang motosikal," kata beliau dalam sidang akhbar selepas Program Bantuan Lesen Memandu Keluarga Malaysia (BLKM) di Dewan Kompleks Rakan Muda Bera, Pahang.  Pada majlis itu seramai 404 masyarakat Orang Asli di daerah Bera menerima lesen memandu melalui program BLKM.

(Masyarakat Orang Asli, Norlina A/P Rojan dan Lajijan bin Lilah hadir ke Program BLKM di sini bagi menerima bantuan itu/BERNAMA)

Menurut Ismail Sabri, pihak JPJ berhasrat mengurangkan kadar kematian akibat kemalangan sebanyak 50 peratus menjelang 2030 dengan merangka pelbagai usaha dan program.  Antara usaha yang boleh dilakukan ialah melalui penekanan kepada disiplin dan memperbanyakkan lagi program kesedaran dan libat urus bersama penunggang motosikal.  Dalam pada itu, beliau berkata program BLKM amat signifikan dalam membantu dan memudahkan golongan sasar termasuklah masyarakat Orang Asli mendapatkan lesen memandu yang sah.  "Melalui program ini, calon terlibat hanya perlu membanyar sebanyak RM20 dan akan diberi latihan dan ujian bagi mendapatkan lesen memandu serta mereka diberi pendedahan mengenai undang-undang jalan raya,"tambahnya.


SPR serah keputusan rasmi PRU Dewan Negeri Johor ke-15 kepada Istana Johor

(Pengerusi SPR, Datuk Abdul Ghani Salleh menyerahkan keputusan rasmi PRU Dewan Negeri Johor Ke-15 kepada Istana Johor)

JOHOR BAHRU, 13 Mac -Suruhanjaya Pilihan Raya (SPR) hari ini menyerahkan keputusan rasmi Pilihan Raya Umum (PRU) Dewan Negeri Johor ke-15 kepada Istana Johor. Keputusan rasmi itu diserahkan Pengerusi SPR, Datuk Abdul Ghani Salleh dan diterima oleh Setiausaha Kerajaan Johor, Datuk Azmi Rohani.

Hadir sama ketika penyerahan Pengarah SPR Negeri Johor, Nor Nekman Jaimon.Keputusan PRU Dewan Negeri Johor ke-15, menyaksikan Barisan Nasional (BN) memenangi 40 kerusi Dewan Negeri, seterusnya membentuk kerajaan baharu. Antara yang berjaya mengekalkan kerusi masing-masing, Ahli Dewan Negeri Benut Datuk Hasni Mohamad, Dewan Negeri Kahang R.Vidyananthan, Dewan Negeri Panti Hahasrin Hashim dan Dewan Negeri Seri Medan Datuk Zulkurnain Kamisan. BN juga berjaya memenangi semula kerusi Dewan Negeri yang ia tewas dalam PRU Dewan Negeri ke-14 lalu, termasuk di Paloh menerusi calonnya Lee Ting Han; Semerah, Datuk Ariss Samsudin dan Tiram, Azizol Bachok.


Rundingan pembinaan jambatan Rantau Panjang-Sungai Golok dengan Thailand perlu disegerakan - Tok Pa

(Menteri Di Jabatan Perdana Menteri (Ekonomi), Datuk Seri Mustapa Mohamed meninjau perancangan projek sekitar Rantau Panjang)

RANTAU PANJANG, 12 Mac - Kerajaan akan memulakan kembali rundingan bersama kerajaan Thailand bagi menyegerakan pembinaan jambatan kedua dan menaik taraf jambatan sedia ada yang menghubungkan Rantau Panjang, Kelantan dengan Golok,Thailand.  Menteri Di Jabatan Perdana Menteri (Ekonomi), Datuk Seri Mustapa Mohamed berkata perkara itu dibangkitkan ketika lawatan Perdana Menteri, Datuk Seri Ismail Sabri Yaakob ke Thailand bulan lepas dan ia telah pun mendapat persetujuan pemimpin kedua-dua negara.  Jelas beliau, projek itu tertangguh hampir dua tahun biarpun kelulusan pembinaan telah dibuat pada Disember 2020 dalam Rancangan Malaysia Kedua Belas (RMKe-12) melibatkan nilai keseluruhan RM210 juta.  "Kita diberi taklimat ada banyak masalah lagi sukar, kalau boleh pasal peruntukan ada tahun lepas RM15 juta, tahun ini RM10 juta, jadi di pihak kerajaan nak belanja lah, kalau boleh secepat mungkin tapi oleh kerana ia melibatkan dua negara, maka kita tak boleh pandai-pandai, kena dapat persetujuan kedua-dua belah pihak.

"Kita harap dengan adanya keputusan pada 26 Februari, maka isu-isu ini akan dapat ditangani segera dan diselesaikan oleh kerana kedua-dua pemimpin telah bersetuju," katanya ketika ditemui media selepas menerima taklimat perancangan projek sekitar Rantau Panjang di Kompleks Imigresen, Kastam, Kuarantin dan Keselamatan (ICQS), di sini.  Turut serta, Timbalan Menteri Pembangunan Wanita Keluarga dan Masyarat yang juga Ahli Parlimen Rantau Panjang, Datuk Siti Zailah Mohd Yusoff.

(Menteri Di Jabatan Perdana Menteri (Ekonomi), Datuk Seri Mustapa Mohamed ketika sidang media)

Mengulas lanjut, Mustapa berkata berikutan pembinaannya melibatkan dua negara, kaedah pelaksanaan projek jambatan sepanjang 116 meter itu sedang diperincikan antara kedua pihak.  Sementara itu, beliau turut memaklumkan projek naik taraf infrastruktur dan kemudahan sedia ada ICQS Rantau Panjang juga akan dimulakan kembali dalam tempoh terdekat melibatkan kos berjumlah RM108 juta. Mengenai projek tebatan banjir di Pasir Mas, Mustapa memaklumkan kerajaan telah meluluskan pembinaan Projek Pembangunan Lembangan Sungai Bersepadu Sungai Golok (KESBAN) fasa 2 dengan nilai lebih RM450 juta.


Penyimpan Mohor Besar perjelas isu JAKIM bawah kuasa Majlis Raja-Raja

KUALA LUMPUR, 12 Mac- Penyimpan Mohor Besar Raja-Raja, hari ini memperjelaskan laporan yang mendakwa bahawa Jabatan Kemajuan Islam Malaysia (JAKIM) kini diletakkan bawah bidang kuasa badan tersebut.Menurut Tan Sri Syed Danial Syed Ahmad dalam kenyataan media, laporan akhbar berbahasa Inggeris itu sebenarnya kurang tepat dan boleh mengelirukan."Mesyuarat Majlis Raja-Raja hanya membuat ketetapan bahawa seorang daripada Raja Pemerintah wajar memikul tanggungjawab sebagai Pengerusi Majlis Kebangsaan Bagi Hal Ehwal Agama Islam Malaysia (MKI) selama dua tahun secara bergilir-gilir" menurut kenyataan ituSyed Danial berkata, hasil mesyuarat Majlis Raja-Raja ke-258 telah berkenan memilih Duli Yang Maha Mulia Sultan Selangor sebagai Pengerusi MKI untuk tempoh dua tahun.Pada 10 Mac, akhbar berbahasa Inggeris dan beberapa akhbar lain membuat laporan berita mengenai peletakan JAKIM di bawah Majlis Raja-Raja.


Shinzo Abe terima anugerah Ijazah Kehormat Doktor Falsafah dalam Politik Ekonomi dari UIAM

GOMBAK, 12 Mac- Bekas Perdana Menteri Jepun, Shinzo Abe hadir pada Majlis Konvokesyen Universiti Islam Antarabangsa Malaysia (UIAM) yang ke-36 hari ini bersempena penganugerahan Ijazah Kehormat Doktor Falsafah dalam Politik Ekonomi. Beliau yang hadir pada majlis tersebut turut menyampaikan ucaptama bertajuk ‘Memperingati Ulang Tahun ke-40 Dasar Pandang ke Timur Malaysia (DPT).Semalam, Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menerima menghadap Shinzo Abe dan berkenan menganugerahkan ljazah Kehormat Doktor Falsafah Dalam Politik Ekonomi kepada Tuan yang Terutama Dr. Shinzo Abe di Istana Negara. Seri Paduka turut menzahirkan ucapan tahniah diatas 65 tahun penubuhan hubungan diplomatik Malaysia dan Jepun. Seramai 5,619 graduan UIAM menerima skrol mereka, masing-masing dalam pelbagai bidang diperingkat PhD,Master dan Ijazah yang meliputi 17 kuliyyah di UIAM. Majlis tersebut, berlangsung selama 8 hari sebanyak 16 sesi sidang konvokesyen bagi meraikan para graduan yang tamat pengajian mereka pada tahun 2020 susulan penularan wabak COVID-19 dan majlis ini tidak dapat dijalankan.

(Bekas Perdana Menteri Jepun, Shinzo Abe hadir terima penganugerahan di UIAM, Gombak)

Terlebih dahulu, mantan Perdana Menteri Jepun, Shinzo Abe bertemu Perdana Menteri, Datuk Seri Ismail Sabri Yaakob malam semalam.Antara perkara yang dibincangkan adalah mengenai hubungan perdagangan dua hala, pandemik COVID-19, kerjasama pelaburan, perkembangan geopolitik antarabangsa dan isu serantau.Menerusi hantaran Facebooknya, Datuk Seri Ismail Sabri berkata kerajaan menghargai lawatan Abe yang juga Utusan Khas Perdana Menteri Jepun ke negara ini yang menggambarkan keakraban hubungan kedua-dua negara, terutamanya sempena meraikan ulang tahun diplomatik ke-65 Malaysia-Jepun tahun ini."Tahun ini ialah Ulang Tahun ke-40 Dasar Pandang ke Timur yang menjadikan Malaysia antara satu destinasi pelaburan yang strategik dan menarik bagi syarikat Jepun.""Dasar itu telah menyumbang kepada pembangunan sumber manusia, peluang pendidikan dan latihan di universiti-universiti dan syarikat-syarikat Jepun, terutamanya dalam bidang berkemahiran tinggi dan teknologi canggih," kata Ismail Sabri menerusi kenyataannya di laman Facebook.

(Perdana Menteri, Datuk Seri Ismail Sabri Yaakob berkongsi momen menerima kunjungan bekas Perdana Menteri Jepun, Shinzo Abe semalam/FBPERDANAMENTERI)

Menurut Perdana Menteri, Malaysia juga komited dengan inisiatif penubuhan kampus cawangan Universiti Tsukuba di Malaysia yang kini dalam proses untuk dimuktamadkan.


SAR insiden tanah runtuh Taman Bukit Permai 2 ditamatkan pagi tadi

AMPANG, 11 Mac- Operasi mencari dan menyelamat (SAR) insiden tanah runtuh di Taman Bukit Permai 2, ditamatkan pukul 3.00 pagi tadi.Ia susulan penemuan mangsa terakhir yang juga penghuni rumah teres dua tingkat di situ pada pukul 1.55 minit pagi.Ketua Polis Daerah Ampang Jaya, Asisten Komisioner Mohamad Farouk Eshak memaklumkan pihaknya telah melakukan pemeriksaan terakhir menggunakan bantuan Unit Anjing Pengesan (K9) Jabatan Bomba dan Penyelamat Malaysia JPBM Selangor bagi memastikan tiada mangsa yang masih tertimbus.Kesemua mangsa yang maut telah dihantar ke Jabatan Forensik Hospital Ampang untuk tindakan lanjut.Untuk rekod, insiden malang itu menyebabkan kerosakan 15 unit rumah teres dua tingkat dan 10 kenderaan dengan 4 korban dan 1 cedera.Operasi SAR yang bermula semalam terdiri pegawai dan anggota JBPM Selangor, selain Polis, anggota Rela, Angkatan Pertahanan Awam Malaysia (APM) dan Majlis Perbandaran Ampang Jaya (MPAJ).

(Operasi SAR oleh JBPM Selangor melibatkan unit STORM dan anjing pengesan K9/Gambar Fail)

Sementara itu, seramai 127 anggota digerakkan sepanjang kerja menyelamat dan memantau di sekitar kawasan tanah runtuh itu. Menurut Pengarah Bomba dan Penyelamat Selangor, Norazam Khamis antara unit yang terlibat seperti Unit Storm dan Unit anjing pengesan K9.  "Kita beroperasi dengan seramai 127 anggota bomba,dimana pelbagai kemahiran pasukan STORM seramai 80 orang, unit K9 bersama 15 orang dan 3 ekor anjing pengesan dan mangsa ketiga, keempat dan kelima, kita jumpa melalui pengesanan anjing. Ketiga-tiga mangsa tertimbus kira-kira 4-5 kaki,"kata beliau ketika ditemui media di lokasi kejadian tanah runtuh, di sini. Antara balai yang terlibat antaranya Balai Bomba Pandan dan Balai Cheras.  Tambah beliau lagi ketika ini pihak bomba masih melakukan kerja pemantauan sehingga keadaan dipastikan selamat.


Langkah komited gaji minimum pekerja tetap GLC, GLIC RM1,500 -PM

KUALA LUMPUR- 11 Mac- Prihatin dengan cabaran dan kos sara hidup rakyat, kerajaan komited untuk memastikan pekerja tetap Syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) dibayar gaji sekurang-kurangnya RM1,500 sebulan.Perdana Menteri, Datuk Seri Ismail Sabri Yaakob berkata, dalam konteks berkenaan, kerajaan sebelum ini juga memastikan semua penjawat awam menerima jumlah gaji serta elaun sekurang-kurangnya RM1,500 sebulan dan diharap syarikat korporat lain turut mengikuti langkah sama. "Tahap pendapatan minimum ini wajar diamalkan oleh sektor swasta bagi membantu pekerja menangani cabaran kos sara hidup, terutamanya bagi pekerja yang berpendapatan rendah," katanya ketika berucap merasmikan Hari Terbuka GLC 2022 di Pusat Konvensyen Kuala Lumpur, pada Jumaat.Dalam pada itu, Ismail Sabri berkata, kerajaan juga hari ini mengumumkan penjenamaan semula Rangkaian Tindak Balas Bencana GLC, GLIC kepada GLC Demi Rakyat dan Negara (GDRN) dengan skop yang diperluaskan daripada Jalinan Kemanusiaan sedia ada kepada Jalinan Ilmu dan Jalinan Sejahtera."Jalinan Ilmu merangkumi biasiswa, peluang dan akses pendidikan serta pembangunan kemahiran insan, manakala Jalinan Sejahtera mengutamakan pembinaan kehidupan dari segi menjana pendapatan, membina kemahiran vokasional dan ilmu pengurusan kewangan, serta memastikan kesejahteraan kesihatan dan alam sekitar," katanya.

(Hari Terbuka GLC 2022 berlangsung 3 hari bermula hari ini sehingga 13 Mac 2022 di Pusat Konvensyen Kuala Lumpur)

Beliau berkata, dengan skop baharu korporat, GDRN akan menerajui usaha Tanggungjawab Sosial Korporat secara lebih teratur bagi mengoptimumkan sumber terkumpul GLC dan GLIC, sekali gus memanfaatkan lebih ramai kumpulan B40 dan golongan tumpuan tertentu."Kerajaan sedar perlunya potensi rangkaian GDRN ini ditambah baik supaya ia bersifat responsif dan lebih proaktif dalam membina keupayaan dan daya tahan Keluarga Malaysia," katanya.Ujarnya, bawah skop baharu rangkaian tersebut, Jalinan Ilmu merangkumi biasiswa, peluang dan akses pendidikan serta pembangunan kemahiran insan manakala Jalinan Sejahtera mengutamakan pembinaan kehidupan dari segi menjana pendapatan, membina kemahiran vokasional dan ilmu pengurusan kewangan, serta memastikan kesejahteraan kesihatan dan alam sekitar.


Kerja pembaikan paip pecah telah siap, bekalan air dijangka pulih kembali 4 pagi esok - Air Selangor

KUALA LUMPUR, 11 Mac- Kerja-kerja pembaikan paip pecah di Jalan Kuari, Kg Cheras Baru, siap dilaksanakan pada pukul 4.15 minit pagi tadi.Justeru bekalan air akan mula disalurkan ke kawasan terjejas setelah bekalan air bersih melalui ujian kualiti serta mematuhi piawaian yang ditetapkan oleh Kementerian Kesihatan Malaysia. Air Selangor dalam status di laman twitter menjelaska, waktu pemulihan bekalan air adalah berbeza mengikut kawasan bergantung kepada jarak premis pengguna. Oleh itu pengguna yang telah menerima bekalan air dinasihatkan agar menggunakan air secara berhemat bagi memastikan proses pemulihan di kawasan yang masih terjejas berjalan lancar mengikut jadual.Bekalan air di semua kawasan yang terjejas dijangka pulih sepenuhnya pukul 4.00 pagi, esok.Menurut kenyataan itu, tempoh masa pemulihan bekalan air berbeza mengikut lokasi dan jarak premis.“Bantuan air alternatif melalui lori-lori tangki akan terus digerakkan di kawasan yang terjejas dengan keutamaan diberikan kepada premis-premis kritikal seperti hospital, pusat dialisis dan upacara pengkebumian.“Para pengguna diharap dapat mematuhi penjarakan fizikal dan memakai pelitup muka semasa mengambil bekalan air daripada lori-lori tangki ini,” menurut kenyataan itu.

(Perkembangan terkini status pemulihan bekalan air di Wilayah Kuala Lumpur/FBAIRSELANGOR)

Pengguna boleh merujuk jaringan media sosial atau hubungi Air Selangor di talian 15300 untuk maklumat lanjut.Sebarang pertanyaan dan aduan boleh diajukan di Help Centre di laman web www.airselangor.com dan aplikasi Air Selangor.Semalam 13 kawasan sekitar ibu negara mengalami gangguan bekalan air tidak berjadual dan kawasan yang terjejas ialah Taman Muda, Taman Bukit Permai, Taman Bukit Pandan, Kampung Cheras Baru, Taman Mawar, Taman Seraya, Taman Mega, Taman Bukit Teratai, Taman Melur, Taman Saga, Taman Putra, Taman Mewah dan Taman Mestika.


Beri peluang OKU asah bakat, ceburi bidang diingini - Ras Adiba

KUALA LUMPUR, 10 Mac- Golongan Orang Kurang Upaya (OKU) perlu diberi peluang antaranya dari segi pekerjaan, menceburi bidang yang dikehendaki serta mengasah bakat mereka dan bukanlah bantuan kewangan semata-mata.Presiden OKU Sentral, Senator Datuk Ras Adiba Radzi berkata, Malaysia bukan negara kebajikan, namun kerajaan begitu prihatin dan cuba sedaya-upaya membantu serta menyokong komuniti OKU."Namun OKU itu sendiri mesti mahu untuk keluar dari kepompong, usah kita fikir kita ini tidak boleh melakukan itu ini (sesuatu perkara), tidak boleh begitu."Semuanya ada dalam tangan kita, kita boleh buat apa sahaja yang kita mahukan, OKU ataupun bukan OKU," katanya pada program Hendak Seribu Daya, OKU Luar Biasa yang bersiaran secara langsung di laman Facebook, hari ini.

Beliau berkata masyarakat perlu berfikiran terbuka apabila ingin memberi peluang kepada komuniti OKU kerana golongan itu mungkin berdepan halangan 1,000 kali ganda (lebih sukar) berbanding individu bukan OKU.Justeru, Ras Adiba menyarankan masyarakat memberikan peluang kepada OKU untuk menjadi diri mereka sendiri kerana setiap daripada mereka adalah luar biasa dan mempunyai bakat berbeza."Kita (OKU) sendiri mesti mahukan perubahan itu, jadi masyarakat sekeliling berikanlah kami peluang untuk kami belajar, berdikari, berniaga, berikan hak kami yang saksama sebagai OKU di bawah Akta OKU 2008," kata Pengerusi Pertubuhan Berita Nasional Malaysia (Bernama) itu.Selain itu, beliau turut menasihati ibu bapa supaya mendaftarkan anak-anak OKU mereka dan mendapatkan kad OKU, ekoran masih ramai yang tidak berbuat demikian."Apabila kita (ibu bapa) tiada, bagaimana dengan anak-anak kita? Kita tidak boleh memikirkan diri kita sahaja," katanya.


SOP ulang alik harian ke Singapura sedang diperincikan

(Khairy mengadakan lawatan ke Klinik Kesihatan Bukit Gambir, Ledang)

LEDANG, 10 Mac - Prosedur Operasi Standard (SOP) khas perjalanan ulang alik harian ke Singapura bagi rakyat Malaysia yang bekerja di negara itu, sedang diperincikan.Menteri Kesihatan, Khairy Jamaluddin berkata perkara itu dijangka dimuktamadkan minggu depan. Beberapa aspek akan diteliti, termasuk perbincangan dengan pihak berkuasa negara berkenaan.Perbincangan SOP ulang alik turut membabitkan negara jiran lain iaitu Thailand dan Brunei."Mulai 1 April tiada siapa pun yang akan dikuarantin cuma isunya adalah protokol ujian bagi mereka yang berulang-alik untuk pengembara biasa tiada masalah buat PCR sebelum dan selepas tiba buat RTK, tapi masalah atau sedikit rumit adalah mereka yang berulang alik."Jadi mereka ini dikategorikan sebagai yang berulang alik mungkin setiap hari atau dalam seminggu dua tiga kali disebabkan kerja, peniaga dan sebagainya. Jadi kalau kita minta mereka buat ujian ia tidak masuk akal katalah mereka kerja di Singapura takkan nak buat PCR setiap hari," katanya.

(Khairy bercakap kepada pemberita di Bukit Gambir)

Khairy menyatakan demikian ketika ditemui pemberita selepas mengadakan lawatan ke Klinik Kesihatan Bukit Gambir, di sini hari ini.Dalam pada itu, menjelang kemuncak Pilihan Raya Umum (PRU) Dewan Negeri Johor, Khairy menasihati parti politik yang bertanding agar terus patuh kepada SOP pencegahan COVID-19 dalam berkemepan.Jelasnya, ia bagi memastikan pengundi dapat keluar mengundi dalam keadaan selamat."Kita mahu pengundi keluar mengundi dan berasa selamat, hari ini dan esok saya minta tolong parti bertanding terutamanya jarak mengadakan walkabout, ceramah dan sebagainya," kata beliau.


Malaysia Singapura masih runding untuk buka sempadan darat - Khairy

BUKIT KEPONG, 10 Mac - Pembukaan sempadan darat antara Malaysia dan Singapura memerlukan persetujuan bersama.Menteri Kesihatan, Khairy Jamaluddin berkata kedua-dua pihak masih berunding mengenai perkara tersebut."Saya nak maklumkan bahawa pembukaan darat antara Singapura mesti mendapat persetujuan bersama, Malaysia dan Singapura. Kalau buka sempadan sendiri tidak guna, Singapura juga kena buka. "Dan Singapura belum bersedia untuk membuka sempadan darat. Malah 1 April ini sedang berunding dengan pihak Singapura," katanya selepas melawat Felcra Bukit Kepong, di sini hari ini.

(Khairy ketika ditemui pemberita hari ini)

Khairy turut menegaskan isu itu tidak sepatutnya dipolitikkan. Sebaliknya, semua pihak perlu melihat keputusan kerajaan dalam skop yang lebih luas. Selasa lalu, Perdana Menteri, Datuk Seri Ismail Sabri Yaakob mengumumkan pembukaan pintu sempadan negara bermula 1 April.


Perdana Menteri bertemu tokoh bahasa bincang usaha martabat Bahasa Melayu

KUALA LUMPUR, 10 Mac- Perdana Menteri, Datuk Seri Ismail Sabri Yaakob hari ini mengadakan pertemuan dengan delegasi tokoh-tokoh bahasa berkaitan pemerkasaan Bahasa Kebangsaan di Bangunan Parlimen di sini. Pertemuan selama kira-kira setengah jam itu dihadiri oleh Yang Dipertua Dewan Negara Tan Sri Dr Rais Yatim, Pengerusi Lembaga Pengelola Dewan Bahasa dan Pustaka, Prof Datuk Seri Dr Awang Sariyan dan Ketua Satu Gabungan Penulis-Penulis Nasional (Gapena) Datuk Zainal Abidin Borhan. Turut hadir Pengerusi Pertubuhan Berita Nasional Malaysia Senator Datuk Ras Adiba Radzi dan Pengerusi Persatuan Kebudayaan Han, Datuk Goh Hin San. Rais ketika ditemui media selepas pertemuan itu berkata antara perkara yang dibincangkan dalam pertemuan tersebut ialah usaha penggunaan Bahasa Melayu dalam urusan rasmi di luar negara.“Antara yang dipersetujui untuk diperhebatkan ialah Bahasa Melayu akan terus menjadi (bahasa) diplomasi.Misalnya jika kerajaan Vietnam datang ke Malaysia, jika Perdana Menterinya datang dan menggunakan Bahasa Vietnam, maka Perdana Menteri kita harus berbahasa Melayu. Jika Perdana Menteri kita ke negara Arab juga sama, akan ada penterjemah untuk dari rombongan kita. Tetapi jika ke negara Eropah dan menggunakan Bahasa Inggeris, maka ada pilihan untuk menggunakan Bahasa Inggeris atau Bahasa Melayu,” katanya.

Yang Dipertua Dewan Negara, Tan Sri Dr Rais Yatim

Selain itu, Rais berkata cadangan lain yang dibincangkan ialah memberikan latihan kepada juruhebah radio dan pengacara televisyen supaya mereka petah berkomunikasi dalam Bahasa Melayu.Sementara itu, Rais juga berkata perlu ada usaha terjemahan buku-buku penting untuk ilmu ke Bahasa Melayu demi mengembangkan ilmu tersebut kepada masyarakat di negara ini.“Usaha-usaha meraikan Bahasa Melayu seperti Bulan Bahasa Kebangsaan juga perlu diperluaskan, kita berharap cadangan-cadangan ini nanti akan dibawa ke kabinet untuk dipersetujui dan Perdana Menteri akan membuat pengumuman penting berkenaan Bahasa Melayu nanti,”katanya.Perdana Menteri pada Februari lepas berkata Malaysia akan menggunakan Bahasa Melayu dalam setiap urusan rasmi negara, termasuk mesyuarat dan persidangan antarabangsa sebagai usaha memartabatkan Bahasa Kebangsaan.Ismail Sabri berkata penggunakan Bahasa Melayu dalam setiap urusan rasmi negara termasuk mesyuarat juga perlu dimartabatkan.


Keperluan kaji semula harga siling Kit Ujian Kendiri COVID-19 diteliti -KPDNHEP

KUALA LUMPUR, 10 Mac Kerajaan sedang meneliti keperluan mengkaji semula harga siling untuk Kit Ujian Pantas Antigen COVID-19 (Kit Ujian Kendiri)Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi berkata harga maksimum kit ujian ini telah ditetapkan 19 ringgit di peringkat runcit dan 16 ringgit di peringkat borong di bawah Akta Kawalan Harga dan Antipencatutan 2011. "Dari aspek keberadaan bekalan di pasaran, kerajaan telah mewartakan kit ujian pantas antigen covid-19 (ujian sendiri) ini sebagai barang kawalan di bawah perintah kawalan bekalan (barang-barang kawalan) (no.6) 2021 pada 24 november 2021 yang lalu dan telah dikuatkuasakan pada 1 disember 2021 yang lalu. "Kerajaan sentiasa mengambil kira keperluan dan kepentingan pengguna terutama dari aspek kecukupan bekalan di pasaran serta mendapatkan harga pelitup muka dan kit ujan kendiri pada harga yang tidak membebankan rakyat," katanya.Beliau berkata demikian ketika menjawab soalan Cha Kee Chin (PH-Rasah) mengenai adakah kementerian akan mengkaji semula dan mengurangkan harga siling pelitup muka serta kit ujian kendiri COVID-19.Tambahnya, penguatkuasaan, pemeriksaan dan pemantauan oleh Bahagian Penguatkuasa KPDNHEP sentiasa dilakukan ke atas item berkaitan di setiap peringkat seperti pengilang, pemborong dan peniaga.

(Kerajaan sedang meneliti keperluan mengkaji semula harga siling untuk Kit Ujian Kendiri- Alexander)

"Selain itu, akses pengguna untuk mendapatkan kit ujian kendiri ditambah baik tanpa mengabaikan kepentingan aspek kesihatan dan keselamatan awam," katanya pada Waktu Pertanyaan Menteri, hari ini.Sementara itu, memetik laporan Bernama, menjawab cadangan Cha berkaitan penetapan harga siling bagi peranti oximeter dan penyukat suhu, Nanta berkata ketetapan harga bagi peranti itu akan dilaksanakan sekiranya perlu. Menjawab soalan tambahan mengenai usaha kerajaan dalam mengawal kualiti barangan bagi pelitup muka dan Kit Ujian Kendiri di pasaran, Nanta berkata kementerian itu sedang memperhalusi perkara berkenaan bagi memastikan kualitinya bertaraf standard perubatan.“Bukan sekadar harga sahaja (yang dipantau) tetapi juga kita ingin memenuhi kualiti. Perkara itu sedang kita teliti dan akan wartakan standardnya nanti.“Berhubung dengan Kit Ujian COVID-19 tadi, sememangnya ia di bawah bidang kuasa MDA (Pihak Berkuasa Peranti Perubatan) di bawah Kementerian Kesihatan. Jadi kementerian ini akan terus bekerjasama dengan MDA untuk memantau secara berterusan berhubung perkara itu bagi memastikan peranti ini berkualiti (di pasaran),” katanya.


Isu LGBT makin membimbangkan

KUALA LUMPUR. 10 Mac- Kerajaan berharap agar isu sosial melibatkan golongan lesbian, gay, biseksual dan transgender (LGBT) diberi perhatian oleh semua pihak termasuk badan bukan kerajaan NGO dan masyarakat awam.  Menteri di Jabatan Perdana Menteri (Hal Ehwal Agama) Datuk Idris Ahmad berkata, kerajaan memandang serius isu berkaitan golongan itu yang semakin membimbangkan akhir-akhir ini. Beliau berkata, sebagai sebuah negara dengan agama Islam sebagai agama Persekutuan, LGBT adalah bertentangan dengan agama, moral dan budaya Malaysia. "Perbuatan homoseksual adalah bertentangan dengan undang-undang negara. bukan sahaja undang-undang jenayah syariah, malah juga undang-undang sivil. di bawah seksyen 377 Kanun Keseksaan."Adalah menjadi satu kesalahan bagi mana-mana orang yang melakukan persetubuhan yang bertentangan dengan aturan fitrah, katanya.

(Idris pada sidang Dewan Rakyat, hari ini)

Beliau menjawab soalan Che Alias Hamid (PAS-Kemaman) pada sesi jawab lisan di Dewan Rakyat, hari ini.  Idris berkata, kerajaan melalui Jabatan Kemajuan Islam Malaysia (JAKIM) telah mengambil inisiatif membangunkan Pelan Tindakan Sosial Islam (PTSI) 2019-2025 bagi menangani gejala sosial dalam kalangan masyarakat terutamanya permasalahan sosial yang dihadapi masyarakat Islam di Malaysia.  "Ia membabitkan pelbagai isu seperti penagihan dadah, remaja hamil (tidak berkahwin), pembuangan bayi, perceraian, gelandangan, penularan virus HIV/AIDS, penagihan arak, seks bebas, sumbang mahram, jenayah juvana, amalan gaya hidup songsang dan sebagainya."Pelaksanaan PTSI juga mendukung Dasar Sosial Negara bawah Kementerian Pembangunan Wanita, Keluarga dan Masyarakat (KPWKM)," katanya.


Tuntutan RM62.59 bilion waris Sultan Sulu tidak diiktiraf, Malaysia sedia cabar prosiding

(Ahli Parlimen Papar, Ahmad Hassan ketika bertanya soalan ketika sesi Pertanyaan Menteri)

KUALA LUMPUR, 10 Mac- Kerajaan bersedia untuk mencabar sebarang tindakan penguatkuasaan terhadap keputusan tuntutan dan prosiding timbang tara berkaitan arahan pembayaran pampasan berjumlah RM62.59 bilion ($14.92 bilion) kepada waris Sultan Sulu yang diputuskan oleh Mahkamah Arbitrasi Paris, Perancis.Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar berkata kerajaan tidak berdiam diri dan telah mengambil tindakan sewajarnya dalam memastikan kedaulatan negara tidak dicabuli.Jelasnya, kerajaan telah memfailkan kes di Mahkamah Tinggi Sabah, namun penuntut tidak hadir pada prosiding itu. Mahkamah Tinggi Sabah pada 14 Januari 2020 memutuskan Perjanjian 1878 tidak mengandungi apa-apa peruntukan timbang tara.“Malaysia tidak pernah mengetepikan kekebalan kedaulatannya dan penimbang tara tidak mempunyai bidang kuasa untuk menyelesaikan perkara yang dibangkitkan.“Keputusan Mahkamah Tinggi Sabah itu telah dibawa ke Mahkamah Madrid, Sepanyol untuk diiktiraf dan dikuatkuasakan bagi memberhentikan prosiding timbang tara di Sepanyol.“Susulan itu, ‘Partial Award on Jurisdiction’ yang dikeluarkan oleh Penimbang Tara pada 25 Mei 2020 telah diketepikan,” jelasnya pada sesi Pertanyaan Menteri sidang Dewan Rakyat bagi menjawab pertanyaan Ahli Parlimen Papar, Ahmad Hassan.

(Datuk Seri Wan Junaidi Tuanku Jaafar dalam sidang Dewan Rakyat hari ini)

Tambahnya Malaysia, melalui Jabatan Peguam Negara dan Kementerian Luar Negeri, telah melantik peguam di Sepanyol dan Perancis untuk mewakili kerajaan bagi tujuan menangani segala tuntutan yang dibuat terhadap Malaysia. "Malaysia tidak mengambil bahagian dalam prosiding timbang tara yang dikatakan itu kerana Malaysia sentiasa menegakkan dan tidak pernah mengetepikan kekebalan kedaulatannya sebagai sebuah negara berdaulat, tambahan pula identiti penuntut diragui dan belum disahkan", katanya.Beliau turut memaklumkan bahwa kerajaan bersedia untuk mencabar sebarang tindakan penguatkuasaan keputusan 'Final Award' yang tidak sah di bawah 'New York Convention' sekiranya dilaksanakan oleh penuntut pada bila-bila masa dan di mana jua bagi memastikan kepentingan kerajaan sentiasa terpelihara.Katanya, 'Final Award' yang dikeluarkan oleh penimbang tara lantikan Mahkamah Madrid, Dr. Stampa tidak sah dan telah diputuskan dengan sewenang-wenangnya serta tidak berlandaskan undang-undang.  "Memandangkan lantikan Dr. Stampa telah dibatalkan dan tidak lagi sah dari segi undang-undang, kerajaan tidak mengiktiraf tuntutan dan prosiding timbang tara tersebut," katanya.Berdasarkan perjanjian Sultan Sulu dengan Baron de Overbeck & Alfred Dent, kerajaan melaksanakan serahan wang ihsan, namun selepas pencerobohan Tentera Kesultanan Sulu di Kampung Tanduo, Lahad Datu, Sabah telah berlaku pada 12 Februari 2013, kerajaan telah menghentikan serahan wang ihsan itu.


Pasukan khas MyCC masih menyiasat isu berkaitan ayam dan telur

(Sekumpulan peniaga mendakwa harga telur ayam akan naik sehingga 10 peratus/FOTO hiasan)

KUALA LUMPUR, 9 Mac – Suruhanjaya Persaingan Malaysia (MyCC) masih menjalankan siasatan isu berkaitan persaingan dalam industri ayam dan telur berikutan dakwaan sesetengah gabungan dan pertubuhan  mengenai kenaikan harga barang sehingga Ramadan dan Aidilfitri. Menurut kenyataan pasukan khas itu, siasatan berkenaan dijalankan sejak 1 Februari lalu selepas menerima arahan daripada Mesyuarat Khas Majlis Tindakan Sara Hidup Negara (NACCOL).“Susulan daripada itu, penyiasatan MyCC dalam isu ini sedang berjalan lancar setakat semalam yang termasuk menjalankan aktiviti serbuan dan pengambilan kenyataan perusahaan dan individu yang berkaitan,” kata kenyataan itu hari ini.

Menurut kenyataan itu lagi, MyCC mendapat sokongan dan kerjasama padu dalam aktiviti penyiasatannya bersama pihak-pihak tertentu untuk membantu menyiasat perkara berkenaan mengikut Seksyen 41 Akta Persaingan 2010.“MyCC menjemput mana-mana perusahaan lain, pihak berkepentingan yang relevan serta orang awam untuk turut membantu MyCC dalam penyiasatan ini.“Mana-mana pihak yang berminat digesa menghubungi MyCC melalui telefon di 03-22732277 (IED) atau emel kepada This email address is being protected from spambots. You need JavaScript enabled to view it.,” katanya.Pada awal bulan Februari, sekumpulan persatuan peniaga menjangka masalah kekurangan bekalan telur ayam di pasaran berlarutan sehingga Ramadan yang didakwa berpunca daripada kenaikan kos pengeluaran di pihak penternak.Oleh itu, Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan (MAFI) berusaha mencari penyelesaian terbaik bagi mengatasi masalah kekurangan bekalan telur ayam yang didakwa akan berlarutan sehingga Ramadan.


Speaker beri pelanjutan masa untuk Najib beri penjelasan

(Yang Dipertua Dewan Rakyat, Tan Sri Azhar Azizan Harun)

KUALA LUMPUR, 9 Mac- Ahli Parlimen Pekan, Datuk Seri Najib Tun Razak diberi pelanjutan masa sehingga Selasa untuk memberi penjelasan kepada Yang Dipertua Dewan Rakyat berhubung kenyataan ketika perbahasan minggu lalu yang dikata mengelirukan dewan.Yang Dipertua Dewan Rakyat, Tan Sri Azhar Azizan Harun menjelaskan telah menerima surat daripada Najib yang memohon pelanjutan tempoh bagi memberikan penjelasan secara bertulis mengenai perkara itu."Saya telah menulis surat kepada kedua-dua Yang Berhormat (Pekan dan Menteri Kewangan), meminta penjelasan selewat-lewatnya hari ini, hari Rabu."Semalam selepas saya mempengerusikan mesyuarat, saya menerima surat daripada Yang Berhormat Pekan meminta pelanjutan masa sehingga Rabu minggu depan untuk memberi penjelasan. Saya benarkan permohonan tersebut sehingga Selasa pagi minggu depan, jadi tidak timbul persoalan sama ada Yang Berhormat Pekan mengingkari arahan saya," katanya.Azhar berkata amalan meminta penjelasan secara bertulis daripada Ahli Parlimen adalah amalan beliau dari hari pertama sebagai Yang Dipertua bagi mempertimbangkan suatu usul atau perbahasan sama ada untuk membenar atau menolak usul itu, dan amalan itu tidak terdapat dalam Peraturan Mesyuarat."Sebelum saya benarkan usul itu, dan usul tersebut selalunya melibatkan perkara-perkara fakta atau perbahasan mengenai fakta. Usul Yang Berhormat Damansara berikan kepada saya pun melibatkan fakta. Empat fakta dibangkitkan terutamanya melibatkan yang paling penting, sama ada kerajaan menggunakan wang kerajaan untuk membayar hutang prinsipal 1MDB. "Sebab yang dikatakan Yang Berhormat Pekan ialah prinsipal jadi saya perlu melihat penjelasan perkara itu sebelum saya boleh membuat keputusan sama ada membenarkan atau menolak usul itu," katanya.

Azhar menjelaskan perkara itu apabila Tony Pua (PH_Damansara) membangkitkan Peraturan Mesyuarat 43 dan 44(2) atas keputusan Yang Dipertua Dewan meminta penjelasan daripada Najib berikutan usul yang mahu Ahli Parlimen Pekan itu, dirujuk kepada Jawatankuasa Hak dan Kebebasan Parlimen di bawah Peraturan Mesyuarat 36 (12) Peraturan-peraturan Majlis Mesyuarat Dewan Rakyat.Pua menghantar usul itu berikutan ucapan Najib dalam Dewan Rakyat pada 2 Mac dikatakan mengandungi kenyataan-kenyataan yang mengelirukan dewan berkaitan isu hutang 1MDB dan boleh disifat sebagai menghina Majlis.RSN Rayer (PH-Jelutong) turut bangkit mempersoalkan tindakan Najib yang memberikan penjelasan kepada pemberita di luar Dewan Rakyat namun Azhar berpandangan perkara itu berada di luar kawalan beliau sebagai Yang Dipertua Dewan Rakyat.Menurut laporan Bernama, Peraturan Mesyuarat 43 menyatakan Yang Dipertua dalam Majlis Mesyuarat atau Pengerusi dalam Jawatankuasa adalah bertanggungjawab menjaga supaya peraturan-peraturan Majlis Mesyuarat atau Jawatankuasa diendahkan, dan keputusannya berkenaan dengan apa-apa perkara peraturan mesyuarat tidak boleh diminta timbangkan semula dan tidak boleh diulangkaji oleh Majlis Mesyuarat kecuali dengan dikeluarkan usul bersendiri kerana itu.Peraturan Mesyuarat 44 (2) memperuntukkan Pengerusi hendaklah memerintah mana-mana ahli yang berkelakuan tidak senonoh atau melakukan perbuatan yang menghina Majlis Mesyuarat atau terus tidak mengendahkan kuasa Pengerusi keluar dari Majlis Mesyuarat bagi tempoh tidak melebihi 10 hari dan ahli tersebut hendaklah dengan serta-merta keluar dari Majlis Mesyuarat.


Tidak lengkap vaksin, pengembara perlu jalani kuarantin 5 hari

(Gambar fail saringan kesihatan ke atas pengembara)

KUALA LUMPUR, 9 Mac- Pengembara atau individu yang tidak mendapatkan vaksinasi lengkap atau tidak mendapatkan sebarang jenis vaksin, perlu menjalani kuarantin selama lima hari selepas tiba di Malaysia.Menurut Menteri Kesihatan, Khairy Jamaluddin peraturan itu bermula apabila sempadan antarabangsa dibuka kepada pengembara luar pada1 April ini."Selepas individu berkenaan keluar dari kuarantin, individu itu mesti mengikut syarat-syarat yang ditetapkan oleh Malaysia. Sebagai contoh kalau tidak lengkap vaksinasi tidak boleh (dine in) makan di restoran sehingga mereka mendapat vaksinasi lengkap," katanya dalam sidang media berkaitan di bangunan parlimen. Tambah Khairy, bagi pengembara yang dikecualikan daripada menerima vaksinasi atas faktor kesihatan, mereka perlu memuat naik bukti pengecualian yang diberikan pegawai perubatan ke dalam aplikasi MySejahtera. Selain itu, kanak-kanak dan remaja yang berumur 17 tahun ke bawah tanpa mengira status vaksinasi tidak perlu menjalani kuarantin dan hanya perlu melakukan ujian RTK-Antigen dalam tempoh 24 jam selepas tiba di Malaysia.

Manakala bagi protokol pengembara yang melalui sempadan darat, perinciannya akan diumumkan pada minggu hadapan. Maklumat lanjut berkaitan protokol pembukaan sempadan negara itu, boleh dilayari melalui portal covidprotocol.moh.gov.my yang dilancarkan hari ini.Dalam sidang media itu, Khairy memaklumkan bahawa tempoh kuarantin bagi pengembara lengkap vaksinasi yang tiba di Malaysia sebelum 1 April masih tertakluk kepada protokol sebelum ini dan prosedur itu hanya akan tamat pada 1 April nanti.

(Menteri kesihatan, Khairy Jamaluddin dalam sidang media di parlimen)


Fasa Peralihan Endemik bersifat sehala, kesihatan rakyat terus dilindungi

(Sidang Media Menteri Kesihatan, Khairy Jamaluddian bersama Ketua Pengarah Kesihatan, Tan Sri Dr Noor Hisham Abdullah)

KUALA LUMPUR, 9 Mac- Kerajaan yakin Fasa Peralihan Endemik bermula 1 April ini adalah bersifat sehala atau tidak akan berpatah balik dan pada masa sama memastikan kesihatan rakyat dilindungi daripada penularan COVID-19.Menteri Kesihatan, Khairy Jamaluddin menegaskan, langkah itu berdasarkan data dan pemantauan semasa berkaitan jangkitan COVID-19 yang menunjukkan fasa peralihan itu boleh dilaksanakan.  Namun jelas Khairy, Kementerian Kesihatan (KKM) akan bersedia dengan sebarang kemungkinan termasuk kemunculan varian baharu yang lebih berbahaya. "Contoh kita sudah sampai pada tahap sistem kesihatan kita lumpuh kita akan mengesyorkan pada kerajaan langkah-langkah tertentu tetapi setakat ini kita masih lagi melihat bahawa transisi ini boleh diteruskan dan pada masa sama terus mempertingkatkan pengawasan termasuk dara dari negara lain, kemunculan varian baharu dan sebagainya,” katanya pada sidang media di bangunan Parlimen di sini. Tambahnya, fasa peralihan tersebut amat penting kerana ia adalah strategi keluar atau ‘exit strategy’ bagi membolehkan rakyat kembali semula kepada kehidupan yang hampir normal selepas lebih dua tahun mendepani pandemik COVID-19. Khairy turut menyatakan bahawa proses peralihan perlu disusuli dengan solidariti komuniti dan tanggungjawab individu termasuk meneruskan program pemberian vaksin meliputi kepada golongan kanak-kanak dan suntikan dos penggalak berbanding hanya bergantung intervensi kerajaan.“Kita tidak lagi boleh bergantung pada SOP (prosedur operasi standard) dan Akta 342 (Undang-Undang Pencegahan dan Pengawalan Penyakit Berjangkit (Pindaan) 2021)," katanya.Selain itu, kerajaan akan mempertingkatkan pilihan rawatan kepada pesakit yang telah dijangkiti dengan ubat-ubatan baharu seterusnya kes-kes positif yang dipantau dari rumah akan dipantau melalui Pusat Penilaian COVID-19 Secara Maya (VCAC).  Semalam, Perdana Menteri Datuk Seri Ismail Sabri Yaakob telah mengumumkan bahawa Malaysia akan memasuki Fasa Peralihan Endemik’, membolehkan lebih banyak kelonggaran dalam pelbagai sektor dan pembukaan sepenuhnya sempadan negara dilakukan.

(Khairy dalam sidang media di Parlimen)

Dalam perkembangan berkaitan, Khairy turut memaklumkan bahawa belum ada vaksin COVID-19 yang diluluskan untuk digunakan kepada golongan kanak-kanak berumur lima tahun ke bawah. "Jadi bagi 5 tahun ke bawah ini, kalau boleh kita gunakan pendekatan kesihatan awam yang lain.. seperti penjarakan fizikal. Kadang-kadang kanak-kanak 5 tahun ke bawah tidak sesuai pakai pelitup muka. Jadi kita betul-betul kena lindungi mereka," katanya.


e-Testing kini dalam proses POC, dijangka selesai akhir Mac

KUALA LUMPUR, 9 Mac- Kementerian Pengangkutan (MOT) dijangka menerima laporan penilaian proses pembuktian konsep (POC) sistem pengujian lesen memandu secara automasi atau 'e-Testing', akhir bulan ini.Timbalan Menteri Pengangkutan, Datuk Henry Sum Agong berkata, jawatankuasa teknikal projek tersebut kini sedang menilai sistem-sistem yang dibangunkan untuk projek tersebut.“Jadi adalah amat penting bahawa konsep baharu ini perlu diteliti dengan baik sebelum dilaksanakan kerana melibatkan masyarakat umum dan apabila diterima pakai nanti tiada masalah yang timbul."“Dijangkakan proses (POC) ini akan berakhir pada hujung bulan ini dan selepas itu akan dilaksanakan mengikut konsep yang dilihat baik untuk kegunaan masyarakat awam,” katanya.

(Timbalan Menteri Pengangkutan, Datuk Henry Sum Agong)

Beliau berkata, pelaksanaan sistem ‘e-Testing’ bagi pengambilan ujian lesen kenderaan kini dalam proses pembuktian konsep (POC) bagi memastikan pelaksanaannya menepati dan mematuhi peruntukan undang-undang yang sedang berkuat kuasa.

"Kementerian melalui Jabatan Pengangkutan Jalan (JPJ) telah menubuhkan Jawatankuasa Teknikal Projek e-Testing dan sebanyak empat syarikat memohon serta diberikan kelulusan menjalankan POC itu.“Pada ketika ini, Jawatankuasa Teknikal sedang dalam proses penilaian ke atas sistem yang dibangunkan oleh syarikat-syarikat berkenaan. Laporan penilaian POC itu dijangka dapat dibentangkan ke Kementerian Pengangkutan pada akhir Mac 2022.“Mana-mana syarikat yang berjaya dalam fasa penilaian POC akan ditawar untuk melaksanakan projek rintis bagi tempoh tertentu sebelum sistem ini mula diperkenalkan secara berperingkat di Institut Memandu di seluruh negara,” katanya pada sesi soal jawab di Dewan Rakyat, hari ini.Beliau berkata demikian ketika menjawab soalan Anthony Loke Siew Fook (PH-Seremban) mengenai bilakah sistem e-Testing dapat dilaksanakan sepenuhnya untuk semua proses ujian lesen memandu oleh JPJ dan syarikat pembekal teknologi yang dipilih untuk melaksanakan sistem itu.


MEDAC sasar tambah 200 koperasi masjid baharu

JOHOR BAHRU, 9 Mac- Kementerian Pembangunan Usahawan dan Koperasi (MEDAC) menyasarkan penambahan 200 koperasi masjid baharu dalam negara pada tahun ini.  Menterinya, Tan Sri Noh Omar berkata, ia sebagai usaha kementerian dalam memberi penekanan mewujud dan memperkasakan koperasi masjid.

Ujarnya, sebagai mendukung inisiatif tersebut, sebuah surau baharu akan dibina di Bandar Uda Utama, Johor Bahru.  "Kita bawa juga UDA, salah satu agensi, di bawah kementerian ini juga, yang juga telah bersetuju untuk memberikan sumbangan bagi membuat surau baharu di kawasan perumahan ini," katanya pada Majlis Ramah Mesra TEKUN Nasional di Bandar Uda Utama, Johor Bahru.  Dalam pada itu, Noh turut memberitahu, pembukaan sempadan negara akan menjadi pemangkin kepada kebangkitan semula usahawan negara.  Kementeriannya juga sedia membantu para usahawan dalam meningkatkan perniagaan mereka.

(Tan Sri Noh Omar pada pada Majlis Ramah Mesra TEKUN Nasional di Bandar Uda Utama, Johor Bahru)